Final Piala AFC : Ganjaran menanti skuad KL City
Oleh MUHAMAD ARDIE PUTRA SUHAIMI

19 Oktober 2022, 9:26 pm
KUALA LUMPUR – Persatuan Bola Sepak Kuala Lumpur (KLFA) masih berteka-teki mengenai ganjaran yang bakal diterima skuad Kuala Lumpur City (KL City) menjelang aksi final Piala AFC bertemu wakil Oman, Al Seeb di Stadium Nasional Bukit Jalil pada Sabtu ini.
Presiden KLFA, Khalid Abdul Samad berkata, pihak persatuan menghargai usaha skuad Warga Kota yang bekerja keras dalam usaha melangkah ke final dan secara tradisi, insentif akan diberikan daripada satu perlawanan ke satu perlawanan.
Kata Khalid, pemberian bonus akan diberikan kepada barisan pemain dan pegawai KL City sekiranya melakar kemenangan pada aksi final kejohanan kelab bola sepak ‘No. 2’ berprestij Asia itu nanti.
“Kita memang ada insentif atau ganjaran kepada pasukan pada setiap pencapaian. Perkara yang sama juga telah kita lakukan ketika mereka menang final Piala Malaysia tahun lalu.
“Malah, pihak kelab juga faham dengan situasi pemain kerana ada dalam kalangan mereka kekal setia bersama KL City meskipun telah mendapat tawaran dengan gaji yang lebih tinggi di tempat lain.
“Cuma, ganjaran yang diberikan nanti akan mereka terima seandainya melakar kemenangan dengan jumlah yang masih belum dapat didedahkan

“Walau apapun, saya harap semua pemain dan pasukan memberikan seratus peratus di atas padang pada aksi final nanti,” katanya pada sidang media di Stadium Kuala Lumpur, Cheras petang tadi.
Kejuaraan Piala AFC 2022 kali inj menawarkan hadiah kemenangan bernilai AS$1.5 juta (RM6.95 juta) dengan naib juara pula akan membawa pulang ganjaran AS$750,000 (RM3.47 juta).
KL City melangkah ke pentas final Piala AFC 2022 selepas berjaya menewaskan kelab Vietnam, Viettel (Zon ASEAN) kelab Indonesia, PSM Makassar, (Zon Asean), Mohun Bagan (separuh akhir Antara Zon) dan PFC Sogdiana dari Uzbekistan (final antara Zon)
Skuad kendalian Bojan Hodak itu kini mempunyai misi untuk menjadi kelab kedua Liga Malaysia menang kejuaraan Piala AFC selepas Johor Darul Ta’zim (JDT) melakukannya pada edisi 2015. – KOSMO! ONLINE


Kadar tol Akleh, GCE, LKSA, SILK turun bermula tengah malam ini
Oleh AHMAD SHAHERMAN SHAMSURI

19 Oktober 2022, 10:10 pm
PETALING JAYA – Projek Lintasan Kota Holdings Sdn. Bhd. (Prolintas) memaklumkan kadar tol di empat buah kendaliannya turun antara lapan hingga 15 peratus bermula tengah malam ini.
Menurut Prolintas, pengguna boleh menikmatinya kadar baharu itu bermula pukul 12.01 tengah malam ini dan ia melibatkan kenderaan kelas satu, kelas empat dan kelas lima.
Katanya, kenderaan kelas satu melibatkan kenderaan yang mempunyai dua gandar contohnya kereta penumpang dan tiga atau empat roda, kecuali teksi dan bas, manakala kelas empat (teksi) dan kelas lima (bas).
“Bagi kenderaan kelas dua (kenderaan yang mempunyai dua gandar dan lima atau enam roda, kecuali bas) dan kelas tiga (kenderaan yang mempunyai tiga gandar atau lebih, kecuali bas), kadar tol adalah tidak berubah,” katanya dalam satu kenyataan di sini hari ini.
Prolintas berkata, empat lebuh raya terlibat ialah Lebuh Raya Bertingkat Ampang-Kuala Lumpur (Akleh), Lebuh Raya Koridor Guthrie (GCE), Lebuh Raya Kemuning-Shah Alam (LKSA) dan Lebuh Raya Lingkaran Penyuraian Trafik Kajang (SILK).
Sebagai contoh katanya, bagi pengguna kenderaan kelas satu yang menggunakan Akleh, kadar tol sebelum ini adalah RM2.50, manakala kadar baharu bermula esok adalah RM2.13.

“Pengguna akan menikmati pengurangan sebanyak 15 peratus untuk lebuh raya ini.
“Bagi pengguna kelas sama yang menggunakan Lebuh Raya GCE mereka akan menikmati pengurangan sebanyak lapan peratus iaitu kadar lama RM1.90, manakala kadar baharu RM1.75,” ujarnya.
Mengulas lanjut, Prolintas berkata, pengurangan kadar tol ini selaras dengan pengumuman Perdana Menteri, Datuk Seri Ismail Sabri Yaakob pada 13 Oktober lalu.
Katanya, penurunan kadar tol ini menandakan keprihatinan kerajaan terhadap masalah rakyat yang berdepan dengan masalah kenaikan kos sara hidup. – KOSMO! ONLINE


Enggan patuh waktu lawatan punca waris pesakit, guard bertengkar
Oleh ASLIZA MUSA

19 Oktober 2022, 11:37 pm
TELUK INTAN – Keengganan waris pesakit mematuhi peraturan waktu lawatan dipercayai menjadi punca kekecohan di Hospital Teluk Intan di sini yang videonya tular di media sosial sejak semalam.
Ketua Polis Daerah Hilir Perak, Asisten Komisioner Ahmad Adnan Basri berkata, kekecohan yang berlaku sekitar pukul 11 malam itu melibatkan waris pesakit dan pengawal keselamatan bertugas pada waktu kejadian.
Katanya, berdasarkan siasatan, punca insiden itu disebabkan isu menghantar salinan x-ray oleh waris kepada pesakit yang berada di wad perempuan.
“Tempoh lawatan yang diberikan pihak hospital bermula pukul 12.30 tengah hari sehingga 2 petang bagi sesi pagi dan sesi petang bermula pukul 4.30 hingga 7 malam.
“Pengawal keselamatan yang bertugas telah membenarkan waris itu masuk melawat sekiranya waris yang sedang menjaga pesakit di dalam wad ditukar, kerana seorang sahaja dibenarkan masuk pada satu-satu masa.
“Bagaimanapun, keengganan waris mematuhi peraturan yang ditetapkan telah mewujudkan provokasi kepada pengawal keselamatan hingga berlaku pertengkaran,” katanya dalam kenyataannya di sini hari ini.

Menurut beliau, pihaknya menerima dua laporan polis berkaitan isu berkenaan masing-masing oleh penyelia pengawal keselamatan dan pengawal keselamatan bertugas.
Katanya, laporan polis oleh pengawal keselamatan berkaitan dirinya di dalam video tular itu telah dirujuk kepada Suruhanjaya Komunikasi dan Multimedia Malaysia (MCMC) agar pautan video itu dipadamkan. – KOSMO! ONLINE


KPM disaran sediakan SOP pemeriksaan berkala kelengkapan sekolah
Oleh ASLIZA MUSA

19 Oktober 2022, 9:00 pm
IPOH – Kementerian Pendidikan disaran agar mewujudkan satu prosedur operasi standard (SOP) berkaitan pemeriksaan prasarana sekolah dan kelengkapan di bilik darjah.
Menteri Besar Perak, Datuk Seri Saarani Mohamad berkata, langkah keselamatan itu perlu diambil bagi mengelak insiden murid ditimpa kipas siling di sebuah sekolah rendah di Selama, berulang.
“Kita berharap pihak sekolah akan mengambil tindakan untuk sentiasa menjalankan pemeriksaan kelengkapan di bilik darjah bagi memastikan ia dalam keadaan baik.
“Dengan peristiwa ini, saya harap ada satu SOP oleh Kementerian Pendidikan, Jabatan Pendidikan Negeri (JPN), Pejabat Pendidikan Daerah (PPD) dan sekolah untuk adakan pemeriksaan berkala, sama ada setahun atau enam bulan sekali,” katanya ketika ditemui pada Sambutan Hari Inovasi peringkat negeri Perak di Bangunan Perak Darul Ridzuan di sini hari ini.
Menurut beliau, pemeriksaan secara berkala bukan sahaja dapat menjamin persekitaran pembelajaran yang kondusif, malah selamat kepada pelajar.
“Kita faham, malang tidak berbau, tetapi kalau dapat dibuat pemeriksaan berkala, barangkali kita dapat mengesan (kelengkapan yang tidak elok),” katanya.

Dalam kejadian pada pukul 10 pagi semalam, seorang pelajar perempuan Tahun Dua patah jari tangan kiri dan cedera di bahagian dada selepas terkena kipas siling bilik darjah yang terjatuh.
Kejadian itu turut mengakibatkan tiga rakannya yang masing-masing berusia lapan tahun cedera ringan.
Difahamkan, keadaan kipas di dalam bilik darjah itu terlalu uzur, lama dan berkarat sekali gus tidak selamat digunakan lagi. – KOSMO! ONLINE


Nenek 55 tahun diperkosa secara berkumpulan
Oleh KOSMO!

19 Oktober 2022, 9:00 pm
NEW DELHI – Seorang nenek berusia 55 tahun di India diperkosa secara berkumpulan di sebuah asrama di bandar Lucknow, lapor laman berita Suara.com.
Kejadian tersebut dikatakan berlaku pada 4 Oktober lalu ketika mangsa pergi ke bandar itu untuk menemui seorang sami sebelum diperkosa oleh empat lelaki.
Dalam soal siasat di balai polis, mangsa dikatakan bertemu seorang wanita bernama Geeta ketika berada di Prayagraj, negeri Uttar Pradesh.
Getta dikatakan terpaksa pulang kerana saudara lelakinya tidak sihat dan meninggalkan mangsa sendirian.
Mangsa mendakwa dia dibius dengan sejenis dadah dan diperkosa ketika tidak sedarkan diri. Dia juga diugut bunuh sekiranya melaporkan perkara tersebut kepada polis.
Dia akhirnya berjaya melarikan diri dan menghubungi anggota keluarganya.

Bercakap kepada laman berita India Today, polis berkata, kes itu sedang disiasat dan tindakan segera akan diambil. – Agensi


Lelaki warga India maut disyaki terjun flat
Oleh ISKANDAR SHAH MOHAMED

19 Oktober 2022, 9:07 pm
SHAH ALAM – Seorang lelaki warga India ditemui maut selepas dipercayai terjun dari tingkat tiga sebuah flat di Taman Sri Muda di sini, hari ini.
Ketua Polis Daerah Shah Alam, Asisten Komisioner Mohd. Iqbal Ibrahim berkata, mayat lelaki berusia 46 tahun itu dijumpai di bawah blok perumahan berkenaan.
“Siasatan awal mendapati si mati ditemukan dalam keadaan tidak sedarkan diri dan turut berdarah.
“Lelaki itu sudah berkahwin dan pernah bekerja sebagai pekerja kargo sebelum ini,” katanya dalam kenyataan hari ini.
Menurut beliau, punca sebenar kejadian masih dalam siasatan pihaknya.
“Mayatnya telah dibawa ke Hospital Tengku Ampuan Rahimah (HTAR) Klang untuk bedah siasat.

“Kes disiasat sebagai laporan kematian mengejut (SDR),” ujarnya.
Justeru, Mohd. Iqbal berkata, orang ramai yang mempunyai maklumat boleh menyalurkannya kepada Pegawai Penyiasat, Inspektor Mohammad Firdaus Mohd. Khairi di talian 012-6513046 atau balai polis berdekatan untuk tindakan lanjut. – KOSMO! ONLINE


Gosip tingkatkan interaksi dengan kenalan
Oleh KOSMO!

19 Oktober 2022, 8:30 pm
AMSTERDAM – Satu kajian mendapati bahawa perbuatan mengumpat atau bergosip boleh meningkatkan kualiti interaksi seseorang dengan individu lain, lapor portal berita Wolipop hari ini.
Penyelidikan itu diketuai oleh Paul van Lange dari Vrij Universiteit Amsterdam, Szabolcs Szamado dari Akademi Sains Hungary dan Junhui Wu dari Akademi Sains China yang menggambarkan gosip sebagai model berbentuk segi tiga.
Salah satu pangkal sudut segi tiga ialah penggosip, pangkal sudut kedua ialah penerima dan bahagian atas segi tiga adalah individu yang menjadi mangsa umpatan.
Model ini kemudiannya digunakan untuk meneroka empat interaksi sosial yang berbeza menggunakan empat situasi bagi menentukan kemungkinan kesan gosip.
Kesan yang dimaksudkan adalah sama ada terdapat faedah atau kerugian daripada gosip tersebut.
Hipotesis yang diuji daripada model itu adalah penggosip akan memilih untuk menyebarkan kebenaran atau khabar angin secara jujur.

Matlamat untuk memaksimumkan keuntungan peribadi mereka sendiri tanpa menjejaskan reputasi sendiri diimbangi dengan mengambil kira hubungan mereka dengan kedua-dua pihak yang terlibat iaitu pengantara gosip dan orang yang diperkatakan.
Secara umumnya, individu yang suka bergosip didapati jujur apabila berkongsi matlamat dengan dua pihak yang lain, sama ada untuk berkongsi kejayaan atau dari segi memupuk hubungan sesama manusia.
Walau bagaimanapun, apabila hubungan mereka tidak sepadan dengan penerima gosip atau orang yang dibicarakan, barulah elemen pembohongan tambahan lebih cenderung dibuat.
“Sebagai contoh, anda mungkin bersaing dengan rakan sekerja untuk kenaikan pangkat yang penting di mana hanya seorang daripada anda boleh mendapatkan pekerjaan itu.
“Keadaan sedemikian boleh dijangka membawa kepada gosip yang tidak jujur sehingga merugikan rakan sekerja” jelas pengarang bersama dan ahli metafizik, Leo Tiokhin dari Universiti Teknologi Eindhoven di Belanda. – Agensi


Guinness World Records isytihar Isnin sebagai hari paling teruk dalam seminggu
Oleh KOSMO!

19 Oktober 2022, 8:00 pm
WASHINGTON – Badan penyimpan rekod dunia, Guinness World Records secara rasmi mengisytiharkan hari Isnin sebagai ‘hari paling teruk dalam seminggu’, lapor laman berita Wion News semalam.
Perkara itu sebelum ini telah dinyatakan dalam siri kartun terkenal, Garfield dengan kapsyen: “Saya benci hari Isnin”.
Menyedari ‘kesuraman’ hari Isnin, Guinness World Records memuat naik satu ciapan di laman Twitter dengan menyatakan bahawa ia adalah hari paling teruk dalam seminggu.
Bagaimanapun, kenyataan itu tidak dinyatakan dalam laman web rasmi yang menyertakan pelbagai rekod dan pencapaian yang berjaya dipecahkan.
Ciapan itu telah mendapat lebih 78,000 tanda suka dan diulang ciap lebih 10,000 kali serta ramai yang bersetuju dengan pengisytiharan tersebut. – Agensi


Kerja mengorek, dalamkan Sungai Klang 1 November depan
Oleh MOHAMAD NAUFAL MOHAMAD IDRIS

19 Oktober 2022, 8:41 pm
SHAH ALAM – Projek mendalamkan Sungai Klang secara besar-besaran bagi mengatasi masalah banjir di Selangor akan bermula 1 November depan.
Pengerusi Jawatankuasa Infrastruktur dan Kemudahan Awam, Ir. Izham Hashim berkata, ia akan dilakukan menerusi aktiviti pengorekan oleh konsultan yang dilantik Jabatan Pengaliran dan Saliran (JPS) Selangor.
Katanya, pengorekan melibatkan kawasan yang cetek, sensitif dan antara kawasan yang sudah dikenal pasti seperti di Kota Kemuning, Taman Sri Muda dan Kampung Sungai Kandis.
“Kedalaman pengorekan antara dua hingga tiga meter supaya sungai tersebut dapat menampung penambahan kuantiti air,” katanya selepas menyempurnakan majlis Kami Prihatin Koridor Utiliti Selangor (KUSEL) di sini, hari ini.
Kata Izham, aktiviti mendalamkan Sungai Klang itu dijangka selesai tahun depan.
“Selain itu, saya juga telah menghubungi Tenaga Nasional Berhad (TNB) supaya meninggikan kedudukan sub stesyen mereka yang rendah bagi memastikan bekalan elektrik tidak terputus sekiranya banjir,” tegasnya. – KOSMO! ONLINE


PRU15 : ‘Lebai petang cakap lain, malam cakap lain’
Oleh NORLIDA AKMAR IDROS

19 Oktober 2022, 8:51 pm
BANDAR BAHARU – Barisan Nasional (BN) menegaskan tidak akan berunding dengan Pas sekiranya berjaya membentuk kerajaan selepas Pilihan Raya Umum Ke-15 (PRU15).
Pengerusinya, Datuk Seri Dr. Ahmad Zahid Hamidi berkata, pihaknya hanya memilih ‘kawan’ yang teguh pendirian serta kekal bersama tidak kira dalam keadaan susah mahupun senang.
“Pak lebai petang cakap lain, malam cakap lain, esok cakap lain. Dirinya sahaja tak salah, dia kata kita ini durian mentah, belum masak sangat.
“Ingat pak lebai durian mentah ini jangan cuba dijolok, tunggu ada durian runtuh walaupun tidak cukup masak. Kalau tak pakai serban lebai itu, takut-takut kepala pecah sebab durian jatuh atas kepala. Nak cakap siang pandang-pandang, cakap malam dengar-dengar pak lebai,” katanya ketika berucap pada Program Solidariti Kestabilan dan Kemakmuran di sini hari ini.
Kata beliau, Pas seharusnya berpendirian teguh dalam membuat keputusan untuk menentukan kerjasama sebelum PRU15.
“Beritahu pula tunggu lepas pilihan raya kita runding, PM (Perdana Menteri) jawab dengan tepat pilihan raya lama lagi (tetapi) BN hadapi realiti sekarang.

“Jangan runding lepas pilihan raya insya-Allah rakyat dan pengundi sedar mereka akan beri undi semula kepada BN.
“Ketika itu insya-Allah apabila kita jadi kerajaan baru ada yang terhegeh-hegeh nak jumpa dengan kita, kita kata cukup sampai di sini. Kita mesti kata juga bukan cukup sampai sini sahaja (tetapi) sayang sudah terlambat,” katanya.
Tambahnya, pendirian BN itu bukanlah riak, sombong dan jauh sekali takbur dan ujub, namun yakin pengundi sudah sedar untuk memberi semula undi kepada gabungan tersebut. – KOSMO! ONLINE


Menteri PN sudah lama dipecat jika saya serius -PM | 15 MINIT MMTV 19 Oktober 2022 #15minitmmtv #utusanonline #kosmoonline #mmtv #berita #relevan #mutakhir
Oleh KOSMO!

19 Oktober 2022, 8:34 pm


PRU15 : Berlapang dada jika tak jadi calon
Oleh NORLIDA AKMAR IDROS

19 Oktober 2022, 8:15 pm
BANDAR BAHARU – Naib Presiden UMNO, Datuk Seri Ismail Sabri Yaakob mengingatkan mereka yang tidak dipilih sebagai calon Barisan Nasional (BN) pada Pilihan Raya Umum Ke-15 (PRU15) agar berlapang dada.
Kata beliau, pasti ada individu yang kecewa dan tidak puas hati apabila tidak dicalonkan untuk bertanding di kerusi Parlimen atau Dewan Undangan Negeri (DUN) yang diidam-idamkannya.
“Kepada yang tidak dapat, kalau sedih, bersedihlah dan ambil tempoh bertenang dua tiga hari membawa hati lara.
“Selepas itu, keluarlah berkempen untuk memastikan parti kita menang dalam pilihan raya. Itu yang penting,” katanya ketika berucap pada Majlis Pelancaran Solidariti Kestabilan dan Kemakmuran Kedah yang turut dihadiri Pengerusi Barisan Nasional (BN), Datuk Seri Dr. Ahmad Zahid Hamidi di Pekan Serdang di sini hari ini.
Perdana Menteri berkata, apa yang ditakutkan adalah apabila ada pihak yang tidak berpuas hati mengambil tindakan melakukan sabotaj kepada parti.
“Jangan ada sabotaj dalam parti termasuk di Kedah ini, sokong kawan yang bertanding. Kalau kita bertanding, mesti kita nak kawan-kawan sokong kita, begitu juga kawan kita.

“Kita kena berjiwa besar. Saya nak beritahu bahawa orang yang paling berjiwa besar dalam kalangan kita adalah Datuk Seri Presiden yang mengumumkan saya sebagai calon Perdana Menteri selepas PRU15,” ujarnya.
Beliau pada masa sama mahu segala ‘senjata’ dan ‘peluru’ dihalakan kepada musuh dalam menghadapi PRU15.
Katanya, kesemua ahli BN harus menyedari dan kenal siapa lawan dan siapa kawan mereka yang sebenarnya.
Malah, Ismail Sabri berkata, kesemua ahli parti wajib mengelak daripada menghalakan senjata ke kaki sendiri yang mungkin boleh menyebabkan calon BN tewas.
Justeru, beliau berharap momentum solidariti ditunjukkan ahli ketika ini diterjemahkan pada hari mengundi PRU15 sehingga keputusannya diumumkan. – KOSMO! ONLINE


Zul Ariffin sanggup botak, buruk demi watak
19 Oktober 2022, 9:00 pm
PETALING JAYA – Demi menghidupkan watak dan memberi kelainan dalam lakonan, aktor sensasi Zul Ariffin sanggup tampil dengan imej berbeza apabila sanggup membotakkan kepalanya.
Semua itu dilakukan demi wataknya sebagai Nasir dalam filem seram berjudul Talbis Iblis arahan Kabir Bhatia.
Ujar Zul, 36, dia perlu mencukur kepalanya setiap hari supaya mudah dipakaikan solekan khas wajah buruk melecur kesan terbakar.
“Dalam filem ini, ada babak muka saya terbakar ketika muda. Kalau tidak, tak adalah muka saya buruk.
“Saya sayang nak cukur jambang. Sebab saya sendiri dah bayangkan watak Nasir ada jambang. Jadi saya tampil dengan idea mencukur kepala,” katanya.
Tambah Zul, dia juga terpaksa ‘menadah’ muka selama empat jam setiap hari sepanjang penggambaran untuk menghasilkan solekan kesan terbakar pada wajahnya.

“Setiap hari saya kena cukur rambut, kalau tidak, kesan solekan susah nak melekat. Saya okey sahaja walaupun mencabar juga kena mekap selama empat jam.
ZUL ARIFFIN pamer karakter berbeza semata-mata mahu menghidupkan watak dalam filem Talbis Iblis.
“Ini pertama kali dalam hidup saya disolek selama empat jam. Paling lama pernah saya lalui dalam hidup,” katanya.
Pada masa sama, Zul atau nama sebenarnya Zulkifli Ariffin yang sinonim dengan watak lelaki maskulin dan segak mengakui tidak kisah tampil dengan wajah buruk demi menghidupkan watak Nasir.
“Saya okey saja jadi buruk, cuma sebelum ini tak pernah langsung ditawarkan dengan perkara sebegini, jadi macam mana saya nak buat.
Orang pun mungkin tak terfikir saya boleh buat (jadi buruk).
“Produksi tak suruh saya tukar imej, cuma saya sendiri yang fikir. Watak saya jadi pembantu kepada Nasha Aziz dengan imej yang elegan, jadi saya kena wujudkan personaliti yang bertentangan,” ujarnya lagi.
Filem Talbis Iblis yang akan menemui penonton di pawagam seluruh negara bermula hari ini turut dibintangi Nasha Aziz, Azira Shafinaz, Jay Iswazir dan Sherie Merlis. – KOSMO! ONLINE


Kesibukan harian tidak halang uruskan Liga Fantasi
Oleh MEJA SUKAN KOSMO!

19 Oktober 2022, 6:57 pm
LOGESAN RAMACHANDRAN
Pilih Kane kerana jangka Haaland akan ‘flop’
KESIBUKAN bekerja dan belajar tidak menghalang Logesan Ramachandran untuk memahat nama sebagai pemenang mata tertinggi Liga Fantasi Kosmo! bagi saingan minggu ke-11.
Pengurus projek kejuruteraan mekanikal di sebuah kilang kelapa sawit itu menyandarkan harapan kepada bintang Tottenham Hotspur, Harry Kane sebagai kapten pasukan, Mesham FC.
Dia yang sedang menyambung pengajian jurusan Sarjana Pengurusan Perniagaan di Universiti Antarabangsa Malaya-Wales yakin dengan keputusannya walaupun merupakan seorang peminat tegar Liverpool.
“Saya ada Salah tetapi tidak buang daripada pasukan. Saya lihat Liverpool kurang menjadi sejak kebelakangan ini dan jangka aksi lawan (Manchester) City tidak menjanjikan gol banyak.
“Mungkin markah saya tinggi sebab (Erling) Haaland ‘flop’. Satu Malaysia atau satu dunia pilih Haaland jadi kapten, jadi saya pilih Kane untuk beri kelainan kepada pasukan,” katanya.

MUSSALI ABU BAKAR
Pengalaman bezakan sentuhan berbisa Mussali
PENGALAMAN berada dalam kelompok 10 terbaik Fantasy Premier League (FPL) Malaysia dua tahun lalu antara faktor utama kejayaan pengurus Batu Sapi FC, Mussali Abu Bakar.
Pemilihan penyerang Bournemouth, Dominic Solanke sebagai kapten membolehkan pasukan dari Sandakan, Sabah itu muncul antara lima pungutan mata tertinggi minggu ke-11 Liga Fantasi Kosmo!.
“Peratusan pengurus ambil Solanke adalah rendah, jadi saya pilih dia untuk cipta kelainan. Ia satu usaha untuk saya kejar semula pungutan mata keseluruhan,” katanya yang bertugas sebagai juruteknik luar pesisir.
Pengurus dari Sandakan, Sabah itu juga teruja kerana bukan sahaja bakal menerima ganjaran tetapi kisahnya turut diterbitkan pada akhbar Kosmo! dan ia merupakan keunikan Liga Fantasi Kosmo!.
“Menerusi yuran dibayar, saya juga dapat langganan web Kosmo! setahun. Kalau Kosmo! ada aplikasi, lebih mudah dapat notifikasi berita-berita menarik untuk saya baca,” jelasnya.

AMIRUL RIDHWAN
Salah bantu Amirul menang kali kedua
PERCATURAN membawa masuk penyerang Liverpool, Mohamed Salah ternyata membawa tuah buat Amirul Ridhwan Anuar apabila menjadi antara lima pemenang mata tertinggi mingguan Liga Fantasi Kosmo!.
Lebih manis ia adalah kemenangan kali kedua Amirul selepas muncul juara pada saingan minggu keempat sebelum kini.
Biarpun tidak menggunakan sebarang chip tetapi kecemerlangan prestasi pemain-pemain pilihannya seperti Salah mahupun Mason Mount sememangnya menjadi antara faktor utama kejayaannya kali ini.
“Ini kali kedua saya dinobatkan sebagai pemenang minggu tertinggi Liga Fantasi Kosmo! dan tidak sangka kerana saingan benar-benar sengit minggu ini.
“Apa pun, pertukaran kapten minggu ini dengan membawa masuk Mohamed Salah ternyata menjadi untuk membantu saya mengutip mata tertinggi. Saya yakin Salah mampu menjaringkan gol berdasarkan prestasinya pada saingan Liga Juara-Juara apabila meledak hatrik ketika membenam Rangers 7-1.
“Sebelum ini saya guna penyerang Manchester City, Erling Haaland dan tahu bukan mudah City untuk menumbangkan Liverpool. Selain Salah, saya juga membawa masuk pemain Chelsea, Mason Mount,” katanya.

JAMAL ABDUL
Jamal Abdul memburu kemenangan hatrik
SELEPAS berjaya dinobatkan sebagai lima pemenang mata tertinggi mingguan Liga Fantasi Kosmo!, Jamal Abdul Nasser Che Deraman meletakkan impian untuk memburu kemenangan hatrik.
Bagaimanapun, Jamal Abdul menegaskan, hadiah mingguan bukan fokus sebenarnya kerana misi utamanya adalah untuk muncul juara keseluruhan FPL Kosmo! 2022/23.
Justeru, pengurus FPL berusia 41 tahun itu mengambil masa lebih lama dan berhati-hati ketika mencongak pilihan pemain pada setiap perlawanan kerana ketika ini Jamal Abdul berada di kedudukan kedua tertinggi carta Liga Fantasi Kosmo! dengan mengumpul 713 mata keseluruhan.
“Ini kali kedua saya berada dalam senarai lima tertinggi Liga Fantasi Kosmo!. Memang saya benar-benar tidak jangka mencatat mata tertinggi. Mungkin disebabkan saya letak Harry Kane sebagai kapten pasukan.
“Sebenarnya fokus saya bukan terarah kepada mingguan kerana sasaran saya adalah untuk muncul juara keseluruhan. Jadi, saya perlu mengurangkan kesilapan dan kurangkan untuk tolak mata.
“Ketika ini saingan juga makin sengit dan jadual perlawanan juga padat. Jadi saya perlu berhati-hati dan mengambil masa sedikit terutama pemilihan pemain,” katanya.

MOHD KHAIRUL AMIN
Jose Sa penyelamat gawang Pasir Mas FC
WALAUPUN kapten, Erling Haaland gagal menghadiahkan mata maksimum, namun ia masih belum mampu menghalang Pasir Mas FC menjadi pemenang minggu ke-11 Liga Fantasi Kosmo!.
Kecekapan penjaga gol Wolves, Jose Sa ketika bertemu Nottingham Forest nyata membantu pasukan Mohd. Khairul Amin Mat Ripin apabila mengutip 14 mata.
Aksi cemerlang ditampilkan Ivan Toney, Bukayo Saka dan Diogo Dalot turut membantu kemenangan Khairul Amin yang menamatkan Liga Fantasi Kosmo! musim lalu dalam kelompok 10 teratas.
“Memang tidak sangka dapat jadi salah seorang pemenang minggu ke-11 kerana saya tidak ubah sangat pasukan, cuma Sa selamatkan pasukan apabila mengutip 14 mata,” katanya.


Wanita bersalin dalam lif pangsapuri
Oleh KOSMO!

19 Oktober 2022, 6:30 pm
BRASILIA – Seorang wanita di Brazil melalui detik cemas apabila melahirkan anak di dalam lif bangunan pangsapurinya dengan keseluruhan pengalaman itu dirakam oleh kamera televisyen litar tertutup (CCTV), lapor akhbar New York Post semalam.
Deborah Bittar, berada di rumahnya di Anapolis pada akhir bulan lalu sebelum melahirkan anak keduanya.
Dia terpaksa melahirkan anak perempuannya, Julia di dalam lif ketika sedang bergegas ke sebuah hospital tempatan.
Deborah bernasib baik apabila dia ditemani suaminya, Dr. Danilo Almeida yang merupakan seorang ahli obstetrik dan ginekologi ketika kejadian.
Almeida pada Khamis lalu memuat naik rakaman kejadian di Instagram yang dirakam menggunakan CCTV lif.
“Kelahiran Julia berlaku dengan cepat dan luar biasa, tetapi mengajar kita bahawa wanita tahu cara bersalin dan bayi tahu bagaimana untuk lahir tepat pada masanya (walaupun ia begitu pantas),” demikian menurut keterangan dalam hantaran itu.

Almeida turut memberi penghormatan kepada Deborah kerana dia sebenarnya tidak banyak membantu isterinya semasa proses kelahiran.
“Deborah sangat mengagumkan sepanjang proses itu. Peranan saya sama seperti penjaga pintu yang menonton melalui kamera, hanya menyaksikan kelahiran,” katanya.
Almeida tidak mendedahkan tempoh bersalin itu tetapi berkata, dia mempunyai beg untuk ke hospital ketika kejadian dan berjaya memotong tali pusat anaknya. – Agensi


Saintis AS bangunkan virus ‘super-covid’ yang membunuh 80 peratus tikus
Oleh KOSMO!

19 Oktober 2022, 7:00 pm
WASHINGTON – Sebuah makmal di Amerika Syarikat (AS) dituduh cuba ‘bermain dengan api’ apabila mencipta virus super-covid hibrid yang telah membunuh 80 peratus tikus makmal yang diuji, lapor akhbar Daily Star semalam.
Sekumpulan saintis dari Universiti Boston menggabungkan varian Omicron dan yang asli dari Wuhan bagi membentuk strain baharu super-covid.
Penyelidikan itu disifatkan sebagai usaha menambah baik keupayaan patogen dalam menyebabkan penyakit bagi memaklumkan kesihatan awam dan usaha bersiap sedia pada masa hadapan.
Namun dalam masa sama, ia juga boleh mendedahkan orang ramai kepada virus berbahaya secara tidak sengaja.
Penyelidikan itu disokong oleh ahli kimia dari Universiti Rutgers, Dr. Richard Ebright yang menganggap ia perlu dibuat bagi meningkatkan kawalan pandemik masa depan masyarakat.
“Penyelidikan seperti ini adalah contoh yang jelas tentang keuntungan penyelidikan pelbagai fungsi.

“Jika kita ingin mengelakkan pandemik yang dijana oleh makmal seterusnya, pengawasan terhadap penyelidikan patogen pandemik berpotensi yang dipertingkatkan diperkukuh,” tegasnya.
Virus menggunakan lonjakan protein untuk melekat dan memasuki sel yang dijangkitinya. Omicron mempunyai berpuluh-puluh jenis mutasi sekali gus  menjadikannya sangat mudah menular.
Apabila sekumpulan tikus terdedah kepada strain Omicron asli, kesemuanya terselamat dan hanya mengalami gejala ringan.
Walau bagaimanapun, 80 peratus daripada kumpulan haiwan itu yang terdedah kepada strain hibrid super-covid didapati mati. – Agensi


30% pekerja Malaysia tidak dilindungi
Oleh KOSMO!

19 Oktober 2022, 6:18 pm
PETALING JAYA – 30 peratus daripada rakyat Malaysia dalam usia perancangan kewangan yang matang menyatakan tidak mempunyai sebarang bentuk perlindungan peribadi, berdasarkan bertajuk tinjauan ‘Impak Pandemik Terhadap Perlindungan’ yang dilaksanakan Zurich Malaysia.
Kaji selidik yang dibuat pada penghujung tahun 2021 itu melibatkan 1,201 responden seluruh negara.
Zurich Malaysia menerusi satu kenyataan hari ini berkata, tinjauan berkenaan mendapati di sebalik ketiadaan tindakan dalam mendapatkan perlindungan peribadi, faktor utama adalah tanggapan salah serta kekurangan maklumat dan pemahaman.
“Responden berumur antara 25 hingga 40 tahun merasakan perlindungan yang disediakan majikan adalah mencukupi (21 peratus) dan perlindungan insurans atau takaful bukanlah satu keperluan (14 peratus).
“Persepsi buruk tentang insurans/takaful (sembilan peratus) juga tidak membantu meyakinkan mereka untuk melabur untuk masa depan mereka sendiri,” katanya.
Zurich Malaysia menambah, walaupun terdapat pelbagai inisiatif yang dilakukan penyedia insurans dan takaful, 22 peratus responden menyatakan bahawa mereka tidak mempunyai maklumat yang mencukupi tentang insurans dan takaful.

“Hasil tinjauan ini memperlihatkan betapa pentingnya peranan yang dimainkan oleh ejen insurans dan penasihat takaful dalam berkongsi maklumat kepada masyarakat.
“Ini adalah penting untuk meningkatkan kadar penembusan insurans dan takaful serta mengurangkan jurang perlindungan demi kehidupan yang lebih mampan,” katanya. – KOSMO! ONLINE


Ibu bapa terlampau tegas punca anak obes
Oleh KOSMO!

19 Oktober 2022, 7:30 pm
LONDON – Satu kajian terbaharu mendedahkan bahawa ibu bapa yang bersikap lebih tegas berkemungkinan besar akan mempunyai anak dengan berat badan berlebihan, lapor portal berita MailOnline semalam.
Saintis mendapati kanak-kanak yang ibu bapanya sangat tegas secara purata adalah 1.5 kilogram (kg) lebih berat berbanding mereka yang ibu bapanya tegas tetapi mesra.
Mereka mencadangkan kanak-kanak yang tidak mendapat kasih sayang mencukupi daripada keluarga mereka mungkin beralih kepada makanan untuk mengisi kekosongan jiwa.
Penyelidik menganalisis data yang melibatkan lebih daripada 10,000 kanak-kanak di Britain yang diambil selama dua dekad.
Gaya keibubapaan terbahagi kepada empat kategori berdasarkan soal selidik yang telah diisi oleh ibu bapa dan anak-anak dalam kajian pertama seumpamanya.
Kategori itu adalah berwibawa (ibu bapa yang mengekalkan sempadan yang jelas tetapi penyayang), autoritarian (ibu bapa yang mengekalkan disiplin yang ketat dan menunjukkan sedikit kemesraan), permisif (ibu bapa berempati tetapi mempunyai sedikit peraturan) dan cuai atau tidak terlibat (ibu bapa yang tidak terlibat secara emosi dan mempunyai beberapa peraturan).

Mereka mendapati kanak-kanak yang mengalami gaya keibubapaan autoritarian atau mengabaikan sehingga umur tujuh tahun lebih berkemungkinan memiliki lebihan berat badan sehingga 1.5kg berbanding mereka yang dibesarkan oleh keluarga penyayang.
Hasil keputusan itu dilihat pada semua peringkat umur, demikian menurut penemuan yang dibentangkan di Kongres Antarabangsa mengenai Obesiti di Melbourne.
Pengarang kajian, Alexa Segal dari Imperial College Business School, London mengatakan bahawa kekurangan kemesraan ibu bapa autoritarian mungkin bermakna keupayaan kanak-kanak untuk mengawal sendiri pengambilan makanan mereka tidak berkembang dengan baik.
Lebih daripada satu perempat kanak-kanak mengalami berat badan berlebihan atau obes apabila mereka memulakan sekolah rendah, meningkat kepada empat daripada sepuluh apabila melangkah ke sekolah menengah.
Ibu dengan sikap autoritarian dicirikan sebagai seseorang yang meletakkan had tertentu pada anak-anak dan kuat mengawal serta mempunyai sifat kemesraan dan responsif yang rendah.
“Ini akan menyebabkan mereka tidak bertindak balas terhadap isyarat lapar anak sebagai contoh, tidak membenarkan mereka memilih makanan ringan apabila lapar atau mengetatkan kawalan ke atas pengambilan makanan kanak-kanak,” jelas Segal. – Agensi


Razlan mahu memburu penamat terbaik bersama Yamaha
Oleh SOPI SAMAILE

19 Oktober 2022, 7:33 pm
KUALA LUMPUR – Selepas mengharungi pelbagai cabaran selama dua tahun, Prinsipal WithU Yamaha RNF, Datuk Razlan tekad mencari penamat terbaik buat pasukannya sebelum mengucapkan selamat tinggal kepada Yamaha.
Razlan yang juga pemilik pasukan RNF menamatkan kerjasama bersama pasukan Yamaha sebagai pasukan satelit pada akhir tahun ini dan beralih bekerjasama dengan pasukan Aprilia pada 2023.
Bagaimanapun, Razlan mengakui tiada sebarang ‘honeymoon’ buat dua pelumbanya, Cal Crutchlow dan Darryn Binder kerana perlu untuk memburu mata.
“Ia adalah tahun yang sangat sukar sejak kami mengambil alih penyertaan MotoGP (daripada SRT) tetapi sekali lagi, jika ia mudah semua orang akan melakukannya.
“Kami memulakan tahun dengan Andrea Dovizioso dan Darryn Binder sebagai pelumba kami, malangnya musim ini dipenuhi dengan pelbagai drama.
“Kami bermula dengan beberapa keputusan yang tidak baik, terutamanya dengan Dovizioso yang sedikit bergelut untuk menyesuaikan diri dengan baik terutama mesin Yamaha.

“Keputusan itu menyebabkannya untuk bersara di Misano dan kami memutuskan mengambil Cal Crutchlow dalam baki perlumbaan musim ini.
“Jika melihat kepada keputusan ketika ini, hanya Fabio Quartararo mampu menampilkan aksi yang baik bersama jentera dari Jepun tersebut.
“Saya agak sedih kami terpaksa berhenti dengan Yamaha kerana mereka adalah jenama besar yang bagus untuk Asia Tenggara.
“Tetapi pada masa yang sama kami teruja untuk memulakan perjalanan baharu bersama Aprilia. Mereka sudah lama berjumpa dengan saya namun ketika itu mereka tidak sekuat sekarang,” katanya ketika ditemui pada sesi sidang media di ibu negara semalam.
Razlan, yang merupakan bekas ketua pegawai eksekutif Litar Antarabangsa Sepang mengakui litar kebanggaan negara itu kekal istimewa di hati beliau.
Justeru, dia berharap pasukannya itu mampu menampilkan aksi terbaik ketika berlumba di laman sendiri.
Crutchlow dan Binder menikmati perlawanan yang baik di Phillip Island minggu lalu dengan kedua-dua pelumba meletakkan mata di kedudukan ke-13 dan ke-14.


PGA cekup tiga pengedar dadah di Kelantan dalam masa sehari
Oleh ROSMIZAN RESDI

19 Oktober 2022, 6:52 pm
KOTA BHARU – Tiga lelaki dicekup selepas dipercayai terlibat dalam kegiatan pengedaran pelbagai jenis dadah bernilai RM124,750 dalam serbuan di tiga daerah semalam.
Dua suspek 22 dan 25 tahun ditahan di dua rumah di Pasir Mas dan Tumpat, manakala seorang lagi suspek berusia 41 tahun diberkas di tepi jalan di Tanah Merah.
Ketua Polis Kelantan, Datuk Muhamad Zaki Harun berkata, anggota Batalion 7 Pasukan Gerakan Am (PGA) menjalankan serbuan pertama di Kampung Sakar, Tendong dekat Pasir Mas kira-kira pukul 7.31 pagi dan menahan suspek berusia 22 tahun.
Menurutnya, suspek yang cuba melarikan diri telah membuang plastik berwarna putih ke kawasan hutan berhampiran.
“Pemeriksaan di dalam plastik itu telah menjumpai sebanyak 4,000 biji pil kuda yang bernilai RM40,000. Siasatan lanjut di dalam rumah tersebut turut menemui wang 10,000 dolar Amerika Syarikat palsu.
“Kurang dari sejam kemudian, anggota PGA menjalankan serbuan di sebuah rumah di Kampung Tebing, Tumpat pada pukul 8.18 pagi sebelum menahan lelaki berusia 25 tahun,” katanya pada sidang akhbar di Ibu Pejabat Polis Kontinjen (IPK) Kelantan di sini hari ini.

Mengulas lanjut, menurut Muhamad Zaki, pemeriksaan di dalam beg pinggang yang dipakai suspek telah menjumpai satu botol plastik berisi serbuk putih disyaki dadah jenis heroin, satu paket plastik mengandungi ganja, pil psikotropik dan pil kuda.
Katanya, anggota PGA terus menjalankan siasatan di kawasan garaj kereta dan menemui dua bungkus plastik disyaki ganja dan 20 botol plastik berisi serbuk putih disyaki dadah jenis heroin.
“Tangkapan suspek ketiga dijalankan di tepi jalan Felda Kemahang 2, Tanah Merah kira-kira pukul 3.38 petang dan merampas tiga plastik berisi dadah jenis pil kuda dan lima botol berisi dadah jenis heroin di dalam beg pinggang yang dibawa lelaki itu.
“Ujian saringan air kencing terhadap ketiga-tiga mendapati dua suspek berusia 41 tahun dan 25 tahun masing-masing positif dadah jenis morfin dan tetrahydrocannabinol (THC),” katanya.
Menurut Muhamad Zaki, polis tidak menolak kemungkinan ketiga-tiga suspek yang ditahan mempunyai rangkaian sindiket yang sama dan siasatan lanjut sedang dijalankan ketika ini.
Katanya, kesemua suspek direman selama tujuh hari bermula semalam sehingga Selasa depan dan kes disiasat mengikut Seksyen 39B Akta Dadah Berbahaya 1952. – KOSMO! ONLINE


Bentley Flying Spur Hybrid kini di Malaysia
Oleh AFIFI HAFIZ MOHD NOR

19 Oktober 2022, 6:01 pm
KUALA LUMPUR – Bentley Kuala Lumpur melancarkan Flying Spur Hybrid yang merupakan model pertama plug-in hybrid jenama itu di negara ini.
Menurut Pengurus Pemasarannya, Andrew Wong, model itu menggunakan enjin 2.9 liter V6 turbo berkembar dan kotak gear dual klac lapan kelajuan automatik.
Katanya, kombinasi itu mampu menghasilkan kuasa maksimum 544PS dan tork maksimum 750Nm.
“Kadar pecutan dari pegun hingga 100 kilometer sejam (kmj) model ini hanya dalam masa 4.3 saat sahaja. Kelajuan maksimum kereta ini juga boleh mencecah 285 kmj.
“Kadar pecutan yang dihasilkan enjin ini hampir sama dengan yang dihasilkan enjin tradisional W12 dan V8,” katanya dalam kenyataan yang dikeluarkan di sini.
Wong menerangkan, kereta mewah itu mampu bergerak lebih 800 kilometer (km) untuk satu tangki penuh manakala untuk pemanduan elektrik model itu mampu bergerak sejauh 40 km mengikut berdasarkan rating Prosedur Ujian Kenderaan Ringan Seluruh Dunia (WLTP).

“Bentley Flying Spur Hybrid ini mempunyai tangki petrol berkapasiti 80 liter dan menggunakan pek bateri lithium-ion 18kWh.
“Tiga mod pemanduan ditawarkan seperti EV Drive, Hybrid dan Hold untuk memberi pengalaman pemanduan yang tersendiri,” tambahnya.
Jelasnya, Bentley menawarkan tiga jenis rim bersaiz 22 inci, 21 inci dan 20 inci sebagai pilihan kepada bakal pembeli.
Dua varian ditawarkan seperti Azure dan S sebagai pilihan untuk model Flying Spur Hybrid itu pada harga bermula RM945,000. -KOSMO! ONLINE


PRU15 : BN terima kerjasama parti lain dengan syarat berkepentingan rakyat
Oleh NUR ALWANI ZAFIRAH KHAIRUL

19 Oktober 2022, 6:43 pm
PETALING JAYA – Sekiranya Barisan Nasional (BN) berjaya menubuhkan kerajaan selepas Pilihan Raya Umum ke-15 (PRU15), pihaknya terbuka untuk menjalinkan kerjasama dengan mana-mana parti temasuklah Pas selagi ia berkepentingan rakyat.
Ahli Majlis Tertinggi UMNO, Datuk Mohd. Razlan Muhammad Rafii berkata, sekiranya kekuatan BN sudah cukup dan Pas mahu bersama, mereka tidak boleh mempunyai percanggahan Perlembagaan dengan parti itu.
“Pas perlu ada satu perkara yang logik untuk kita yakin dengan mereka. Dalam mencari kestabilan dalam dunia politik, perkara itu menjadi satu perkara biasa.
“Tetapi yang paling penting kita nak tahu, sekiranya kita minta mana-mana parti bersama dengan kita, adakah kita perlu melayan karenah parti-parti berkenaan dan akhirnya rakyat tidak mendapat manfaat seperti mana Perikatan Nasional (PN) dan juga PH,” katanya ketika ditemui Kosmo! di sini, hari ini.
Menurut Mohd. Razlan, sebagai sebuah kerajaan yang mentadbir negara, tidak menjadi masalah untuk mengadakan kerjasama dengan parti-parti yang ada.
“Apabila kita mentadbir negara, sudah tentu kita tidak ada masalah untuk mencari persamaan, dasar sama, kita punya tindakan sama, Perlembagaan sama dan itu yang paling utama.

“Jika kita mengambil modul Pakatan Harapan (PH) yang tempoh hari dan sekarang sebenarnya, mereka tidak yakin untuk menang pilihan raya, mereka terpaksa adakan satu rundingan dengan parti-parti,” ujarnya
Jelas beliau, sebarang keputusan akan dibuat atas dasar kebajikan rakyat dan bukan merugikan.
“Kalau ia merugikan duit rakyat, kita tidak akan terima,” katanya. – KOSMO! ONLINE


Fuad muncul juara Piala Sultan Mizan
Oleh KOSMO!

19 Oktober 2022, 6:11 pm
ATLET negara, Mohammad Fuad Hashim muncul juara Kejohanan Kuda Lasak Antarabangsa Piala Sultan Mizan di Taman Endurance Antarabangsa Terengganu (TIEP), Setiu kelmarin.
Mohammad Fuad yang mewakili State of Terengganu Endurance Team (STET) menamatkan perlumbaan 120 kilometer itu dalam masa 6 jam 54 minit 18 saat (s) dengan purata kelajuan 17.38 kilometer per jam (km/j).
Selaku juara, Mohammad Fuad membawa pulang wang tunai RM20,000, piala pusingan dan iringan serta medal.
Beliau juga  menerima wang tunai RM25,000 setelah kuda tunggangannya dinobatkan sebagai kuda terbaik kejohanan.
“Ini adalah kejuaraan kali ketiga Piala Sultan Mizan setelah memenanginya pada tahun 2018 dan 2019. Begitupun, kejayaan ini hadir dengan cabaran hebat termasuk daripada peserta antarabangsa.
“Selain itu, cuaca tidak menentu juga agak mengganggu rentak dan keserasian saya bersama kuda yang terkesan dengan perubahan suhu ketika berlumba di laluan trek mencabar,” katanya ketika ditemui Kosmo! di TIEP.

Sultan Terengganu, Sultan Mizan Zainal Abidin  berkenan mencemar duli menyampaikan hadiah terbabit kepada Mohammad Fuad.
Dalam perkembangan sama, Mohammad Fuad gembira latihan intensif sejak tiga bulan lalu membuahkan hasil apabila kudanya berjaya tiba paling awal di garisan penamat.
Sultan Mizan Zainal Abidin yang turut mengambil bahagian dalam kategori individu CEI 120km berjaya menamatkan perlumbaan di tempat keempat dengan catatan masa 7:58:12s.
Tempat kedua pula menjadi milik Aimin Azfar Nazulki (7:24:06s) daripada Best Endurance Team (BET), manakala wakil Royal Kelantan Endurance, Mohamad Hafiz Mustafa (7:41:05s) di tempat ketiga.
Pasukan BET diwakili Aimin Azfar, Nur Qasrina Amani Zakaria, Hannah Irdina Kamarul Azam dan Yusof Luqman Zakaria pula mengungguli kategori berpasukan.
Mereka mengumpul masa keseluruhan 27:08:28s sekaligus membawa pulang RM20,000, piala pusingan, piala iringan dan medal. – KOSMO! ONLINE


KDN perlu siasat dakwaan ejen Mossad aktif di Malaysia – Khaled Nordin
Oleh KHAIRUL MOHD. ALI

19 Oktober 2022, 5:17 pm
JOHOR BAHRU – Kerajaan perlu melihat kewujudan dan operasi Mossad di negara ini sebagai satu perkara serius kerana ia bukan sahaja melibatkan keselamatan negara tetapi juga maruah dan kedaulatan Malaysia sebagai sebuah negara Islam.
Naib Presiden UMNO, Datuk Seri Mohamed Khaled Nordin berkata, kewujudan agensi pengintipan rejim haram Israel itu membangkitkan kegusaran pelbagai pihak apatah lagi setelah dikatakan mereka sudah lama bertapak di negara ini.
“Malaysia tidak boleh dibiarkan menjadi medan operasi pengintipan jahat mana-mana pihak, apatah lagi oleh rejim haram seperti Israel yang tidak pun diiktiraf oleh negara kita.
“Adalah kritikal untuk pihak berkuasa meneliti dan menyiasat saluran serta ‘entry window’ yang membolehkan operasi sedemikian menyelinap masuk, bertapak serta beroperasi dalam negara kita,” katanya dalam satu kenyataan, di sini hari ini.
Isnin lalu, Menteri Dalam Negeri, Datuk Seri Hamzah Zainudin dilaporkan berkata Kementerian Dalam Negeri (KDN) akan meneliti dakwaan wujudnya ejen perisikan dari Israel yang masuk ke Malaysia dan menculik warga Palestin di negara ini.
Ketua Polis Negara, Tan Sri Acryl Sani Abdullah Sani, pula memberitahu pihaknya meminta orang ramai tidak mengeluarkan sebarang spekulasi yang boleh mengganggu siasatan dan mengelirukan masyarakat sehingga mengganggu gugat keselamatan dan ketenteraman awam.

Mohamed Khaled turut menegaskan terdapat keperluan untuk KDN tampil dan membuat penjelasan berhubung perkara itu kerana ia melibatkan kepentingan dan keselamatan awam.
“Penglibatan ramai warga tempatan dalam sindiket itu menuntut hukuman tegas dan keras, malah kerajaan perlu membentuk pasukan khas segera untuk meneliti dan mendalami taktik serta strategi Mossad mendekati dan melatih orang tempatan.
“Sudah pasti semua ini tidak berlaku dengan mudah melainkan mereka benar-benar memahami ekosistem dan pendekatan keselamatan dalam negara kita.
“Pihak kerajaan mesti melihat isu ini secara serius dan menjelaskannya kepada masyarakat. Kita bukan sahaja ingin menjawab kekeliruan dan mengetahui perkara sebenar, tetapi ia juga boleh menjadi amaran serta meningkatkan kesedaran orang awam berhubung jenayah ini,” ujarnya lanjut. – KOSMO! ONLINE


Penduduk kampung daftar tanah atas nama monyet
Oleh KOSMO!

19 Oktober 2022, 6:00 pm
NEW DELHI – Penduduk perkampungan Upla dalam negeri Maharashtra, India, mendaftarkan sebidang tanah ladang untuk satu kawanan monyet kerana terlalu menyanjungi haiwan itu, lapor laman berita Oddity Central semalam.
Penduduk India sentiasa memandang tinggi monyet dengan memberi makan dan melibatkan haiwan itu dalam pelbagai upacara.
Namun, keputusan penduduk Upla adalah yang paling mengejutkan setakat ini apabila mendaftarkan tanah seluas 12.9 hektar atas nama monyet, satu fakta yang diakui oleh ketua kampung.
“Walaupun dokumen dengan jelas menyatakan bahawa tanah itu milik monyet, namun tidak diketahui siapa yang mencipta peruntukan ini untuk haiwan dan bila ia dilakukan.
“Perkampungan ini adalah habitat kepada hampir 100 monyet kini, dan bilangan haiwan itu telah berkurangan selama bertahun-tahun kerana ia tidak tinggal lama di satu tempat,” kata ketua kampung, Bappa Padwal. – Agensi


PRU15: UMNO yakin ‘rampas’ semula kerusi Parlimen Tasek Gelugor
Oleh SITI NUR MAS ERAH AMRAN

19 Oktober 2022, 5:26 pm
SEBERANG PERAI – UMNO yakin kerusi Parlimen Tasek Gelugor dapat dikembalikan semula kepada parti itu pada Pilihan Raya Umum ke-15 (PRU15) nanti.
Naib Presiden UMNO, Datuk Seri Ismail Sabri Yaakob berkata, keyakinan itu dapat dilihat menerusi sambutan penduduk setempat yang hadir memberi sokongan terhadap Program Pemantapan Komuniti Bandar Keluarga Malaysia di Pusat Komersial Tasek Gelugor, di sini hari ini.
“Parlimen Tasek Gelugor ini adalah kerusi kita (UMNO), tetapi ada orang rompak bawa lari.
“Saya nak pastikan Tasek Gelugor kembali semula kepada Barisan Nasional (BN), sebab itu saya datang ke sini dan melihat sambutan sebegini ramai.
“Jika lihat sambutan ini, saya yakin PRU15 nanti, kerusi Tasek Gelugor akan kembali kepada pangkuan kita,” katanya.
Beliau yang juga Perdana Menteri berkata demikian ketika berucap sebelum merasmikan Program Pemantapan Komuniti Bandar Keluarga Malaysia di Pusat Komersial Tasek Gelugor.

Pada PRU14 lalu, kerusi Parlimen Tasek Gelugor dimenangi calon UMNO, Datuk Shabudin Yahaya dengan majoriti tipis sebanyak 81 undi.
Bagaimanapun, Shabudin yang menjadi Ahli Parlimen Tasek Gelugor selama dua penggal sejak PRU13 atas tiket UMNO mengumumkan keluar daripada parti itu pada 14 Disember 2018 sebelum menyertai Bersatu pada 2019. – KOSMO! ONLINE


Bom meletup di Myanmar, 8 maut
Oleh KOSMO!

19 Oktober 2022, 5:51 pm
YANGON – Sekurang-kurangnya dua bom meletup di luar sebuah penjara di bandar hab komersial Myanmar, Yangon, hari ini, yang telah meragut nyawa lapan orang dan mencederakan 18 yang lain.
Myanmar berada dalam kemelut berpanjangan sejak rampasan kuasa oleh tentera yang menggulingkan kerajaan rakyat pimpinan Aung San Suu Kyi, menyebabkan pergolakan berlanjutan di seluruh negara.
Dalam insiden hari ini, dua bom tersebut dikatakan mengenai kawasan orang ramai yang sedang beratur untuk menyerahkan bungkusan kepada banduan di Penjara Insein, kata pihak berkuasa junta dalam satu kenyataan tanpa memberitahu jumlah letupan.
Ia bagaimanapun menyalahkan ‘pengganas’ sambil menambah, mangsa terkorban termasuk kakitangan penjara dan seorang kanak-kanak berusia 10 tahun.
Tambah kenyataan sama, anggota keselamatan juga dapat menyahaktif periuk api buatan sendiri yang ditemui dekat lokasi letupan.
Menurut seorang saksi, letupan pertama berlaku sekitar pukul 9.30 pagi (waktu tempatan).

“Kemudian, dua lagi letupan menyusul pantas. Selepas itu, kami turut terdengar bunyi tembakan.
“Saya dapat melihat orang ramai dalam keadaan berdarah. Kaca di sekitar kaunter (bungkusan) turut pecah,” katanya.
Tambah saksi lain, anggota keselamatan telah mengepung kawasan sekitar penjara era penjajahan itu selepas letupan berlaku.
Beberapa gambar yang disiarkan media tempatan menunjukkan keadaan selepas letupan berlaku yang memaparkan kesan darah di atas lantai dan sekitar kaunter selain tingkap kaca yang pecah.
Tiada pihak mengaku bertanggungjawab setakat ini. – AFP


Masuk bilik bedah kena bola hoki
Oleh MUHAMMAD ZUHAILY BADLISHAH

19 Oktober 2022, 5:39 pm
KUALA LUMPUR – Semangat Raja Norsharina Raja Shabuddin tidak pernah padam buat sukan hoki walaupun sering mengalami pelbagai siri kecederaan sejak membuat debut antarabangsa bersama skuad kebangsaan pada 2009.
Terbaharu, tonggak pertahanan berpengalaman Malaysian Tigress itu terpaksa menjalani pembedahan di bahagian mukanya disebabkan kecederaan patah tulang hidung dalam saingan Piala Tun Abdul Razak 2022.
Raja Norsharina, 31, mengalami kecederaan itu selepas terkena bola ketika menyarung jersi Selangor pada peringkat Super 4 saingan Piala Tun Abdul Razak di Stadium Hoki Nasional, Bukit Jalil hujung minggu lalu.
Bukan sahaja tetap beraksi dalam keadaan cedera dengan memakai topeng muka tetapi Raja Norsharina turut meledak gol kedua Selangor yang bangkit daripada ketinggalan dua gol untuk menewaskan Melaka 3-2 pada final kejohanan itu.
RAJA NORSHARINA selamat menjalani pembedahan disebabkan kecederaan patah tulang hidung di Hospital Pantai Ampang semalam. – RAJA NORSHARINA
Lebih manis, kapten Selangor itu turut dinobatkan sebagai pemain terbaik perlawanan akhir.
Bagi Raja Norsharina, kecederan kali ini adalah pengalaman terburuk dalam karier sebagai pemain hoki sehinggakan terpaksa menjalani pembedahan di Hospital Pantai Ampang semalam.

“Terlalu banyak kecederaan saya alami selama bermain hoki. Saya kena bola daripada pihak lawan terus naik ke hidung. Saya tak pernah putus asa atau mengalah mungkin sebab minat dan semangat.
“Sebelum ini saya pernah patah gigi depan, ligamen buku lali kiri putus, koyak otot gastrocnemius, hamstring, bola terkena telinga dan sekarang patah hidung.
“Alhamdulillah semuanya berbaloi sebab saya rasa seronok apabila dapat bermain dan berkongsi pengalaman serta ilmu kepada pemain-pemain muda,” katanya.
RAJA NORSHARINA (kanan) terpaksa memakai topeng pelindung muka selepas mengalami patah tulang hidung pada saingan Piala Tun Abdul Razak baru-baru ini. – ARENA HOKI MALAYSIA
Raja Norsharina kini bertugas sebagai guru Bahasa Inggeris dan Pendidikan Jasmani di Sekolah Menengah Kebangsaan Datuk Haji Abdul Kadir di Kepala Batas, Pulau Pinang.
Menurutnya lagi, dia memerlukan tempoh masa sekurang-kurangnya sebulan untuk proses pemulihan sebelum boleh kembali berlatih bersama skuad negara.
Sebagai rekod, Malaysian Tigress akan menghadapi jadual sibuk tahun depan bermula saingan Sukan SEA Kemboja, Trofi Juara-Juara Asia dan Sukan Asia di Hangzhou, China. – KOSMO! ONLINE


Program istimewa banduan warga asing
Oleh NOR SHAFAWATI YUP

19 Oktober 2022, 5:12 pm
SEREMBAN – Program Penempatan, Pekerjaan dan Pendapatan (3P) dapat mengelakkan kesesakan di dalam penjara serta mempercepatkan proses penghantaran pulang banduan warga asing ke negara asal.
Menteri Dalam Negeri, Datuk Seri Hamzah Zainudin berkata, setakat ini banduan atau penghuni warga asing yang berada di penjara kesemuanya hampir 12,000 orang
“Melalui program ini, penghuni warga asing yang layak akan ditempatkan di Program Reintegrasi Penghuni (PRP) untuk bekerja.
“Hasil yang diterima daripada pekerjaan tersebut akan digunakan bagi menampung keperluan harian mereka dan seterusnya untuk penghantaran pulang ke negara asal,” katanya.
Teks ucapan beliau dibacakan oleh Ketua Setiausaha Kementerian Dalam Negeri, Datuk Seri Wan Ahmad Dahlan Abdul Aziz pada Majlis Pelancaran Program 3P di PRP Mantin, Nilai di sini hari ini.
Menurut Hamzah, sebagai perintis program itu melibatkan 16 banduan warganegara Indonesia yang bermula pada Julai lalu di mana 10 orang daripadanya akan berangkat pulang ke negera mereka tanpa perlu ditempatkan di Depoh Tahanan Imigresen seperti kebiasaan.

“Manakala enam yang lain akan beransur-ansur pulang menjelang November 2022. Segala persiapan dan proses dokumentasi untuk mereka pulang telah diuruskan dengan sebaiknya oleh Jabatan Imigresen Malaysia di PRP Mantin.
“Selain itu, Kedutaan Indonesia di Malaysia turut membantu dalam proses penyediaan dokumen bagi penghantaran pulang mereka,” katanya.
Jelas beliau, sinergi atau kerjasama itu memberi impak yang positif di mana program itu akan memberikan kesan dari segi pengurangan kesesakan di dalam penjara dan juga Depoh Tahanan Imigresen.
Tambahnya lagi, penglibatan pihak syarikat swasta yang memberikan peluang pekerjaan kepada banduan dan penghuni PRP turut menyumbang kepada pembangunan ekonomi negara. – KOSMO! ONLINE


Malaysia, Indonesia rebut tiket suku akhir
Oleh MUHAMMAD HELMEE RAMLI

19 Oktober 2022, 5:05 pm
KUALA LUMPUR – Skuad badminton remaja kebangsaan berdepan tugas getir untuk berada dalam kelompok lapan pasukan terbaik menerusi acara berpasukan campuran pada Kejohanan Badminton Remaja Dunia 2022 di Santander, Sepanyol.
Malaysia dijadualkan berdepan juara bertahan, Indonesia hari ini bagi aksi penentuan juara Kumpulan A yang bakal menentukan salah sebuah pasukan melangkah ke suku akhir sebagai lapan pasukan terbaik atau sebaliknya.
Perseorangan lelaki remaja utama negara, Justin Hoh percaya, pasukan negara jiran itu mampu menjadi halangan utama Malaysia untuk melangkah ke pusingan suku akhir sebagai juara kumpulan.
Walaupun mengakui kehebatan Indonesia, namun pemain No.3 remaja dunia itu tetap menaruh keyakinan terhadap kemampuan diri serta rakan sepasukan untuk melakar kemenangan pada pertemuan hari ini.
“Pada aksi terakhir peringkat Kumpulan A, kita akan bertemu Indonesia yang merupakan juara edisi lalu. Bagaimanapun, saya yakin kita masih ada peluang untuk catat kemenangan ke atas mereka.
“Saya serta semua pemain negara akan berjuang habis-habisan kerana saya anggap mereka sebagai penghalang utama Malaysia untuk melangkah ke pusingan seterusnya. Kita akan fokus terhadap satu demi satu perlawanan,” katanya ketika dihubungi Kosmo! semalam.

Dalam pada itu, Justin yang sudah memenangi empat gelaran pada saingan musim ini menyatakan, kedua-dua pasukan memiliki kelebihan masing-masing selain menganggap pertemuan hari ini seimbang.
“Apa yang saya nampak, Indonesia memiliki kelebihan menerusi acara wanita manakala Malaysia lebih baik dalam acara lelaki. Sebab itulah pertemuan tersebut akan menjadi satu perlawanan yang seimbang.
“Harapan saya adalah untuk membantu Malaysia dengan menghadiahkan satu mata kepada pasukan. Sementara itu, saya juga berharap rakan sepasukan mampu untuk sumbangkan mata buat pasukan negara,” ujar pemain berusia 18 tahun itu.
Selain mahu membantu Malaysia melakar kejayaan dalam acara berpasukan campuran, Justin juga diletakkan sebagai sandaran bagi membawa pulang kejuaraan dunia perseorangan lelaki yang kali terakhir dimenangi Zulfadli Zulkiffli pada edisi 2011 di Taiwan. – KOSMO! ONLINE


Lelaki tidak sengaja rempuh tandas tertua di Jepun
Oleh KOSMO!

19 Oktober 2022, 5:30 pm
TOKYO – Seorang lelaki yang ditugaskan untuk memelihara warisan budaya Jepun secara tidak sengaja merempuh tandas tertua di negara itu yang terletak dalam sebuah kuil Buddha kuno menggunakan keretanya, lapor Badan Penyiaran British (BBC) semalam.
Tandas umum di Tofukuji, Kyoto yang digelar ‘tosu’ dibina pada abad ke-15 dan telah ditetapkan sebagai aset budaya penting bagi negara matahari terbit itu.
Ia digelar ‘hyakusecchin’, yang bermaksud tandas 100 orang kerana digunakan oleh lebih daripada 100 sami pelatih di kuil yang mengamalkan disiplin diri agama.
Akibat rempuhan tersebut, pintu tandas tersebut rosak teruk selepas pekerja itu menekan minyak tanpa menyedari kedudukan gear dalam posisi mengundur.
Tiada kecederaan dilaporkan dan keadaan di dalam tandas berada dalam situasi baik.
Lelaki yang identitinya tidak didedahkan itu bekerja di Pemeliharaan Warisan Kyoto, dan dia menghubungi polis sejurus selepas kemalangan.

Pengarah Institut Penyelidikan Tofukuji, Toshio Ishikawa, sangat terkejut apabila melihat gambar yang memaparkan skala insiden berkenaan.
Seorang pegawai lain berkata, walaupun kerosakan itu boleh dibaiki, memulihkan bahagian luar kepada keadaan asal akan menuntut banyak masa dan kerja keras. – Agensi


Kecederaan tak jejas strategi Young Tigers
Oleh MUHAMMAD ZUHAILY BADLISHAH

19 Oktober 2022, 5:15 pm
KUALA LUMPUR – Kecederaan dialami Muhammad Danish Danial Abdul Wahab tidak menjejaskan strategi ketua jurulatih skuad hoki remaja lelaki negara, Muhamad Amin Rahim pada Piala Sultan Johor (SOJC) bermula Sabtu ini.
Danish Danial dipercayai mengalami kecederaan hamstring ketika tewas 1-4 kepada Australia pada aksi persahabatan di Stadium Hoki Nasional, Bukit Jalil semalam.
Amin berharap ia bukan kecederaan serius sehingga menyebabkan beliau terpaksa memanggil pemain lain untuk menggantikan tempat Danish Danial pada saingan di Stadium Hoki Taman Daya, Johor Bahru nanti.
“Saya rasa semua pemain seimbang, bukannya satu hilang kita akan tempang. Cumanya kalau serius, kita terpaksa gugurkan dan ambil pemain lain untuk ganti kekosongan itu.
“Saya selalu bagi kata-kata positif kerana mereka kurang pengalaman. Saya perlukan pemain yang berjiwa ‘fighter‘, keazaman tinggi dan yang boleh buat kerja ikut arahan,” katanya.
Meskipun tewas kepada Australia tetapi Amin tetap memuji pasukannya kerana beliau cuma mempunyai empat pemain yang berpengalaman beraksi di pentas antarabangsa.

Amin yang juga penolong jurulatih skuad senior lelaki, enggan menjadikan ia sebagai faktor untuk mengibarkan bendera putih, sebaliknya akan mencurahkan segala pengalamannya kepada barisan pemain.
“Pemain kita jauh ketinggalan dengan Australia. Empat sahaja pernah beraksi perlawanan antarabangsa dan selebihnya hanya liga remaja, Sukma dan Piala Tun Abdul Razak,” jelasnya.
Skuad Young Tigers turun beraksi menentang Great Britain dalam aksi pemanas badan terakhir di Stadium Hoki Taman Daya hari ini sebelum memulakan perlawanan pertama SOJC menentang India pada Sabtu ini. – KOSMO! ONLINE


Mahkamah: Permohonan Najib cabar keputusan Jabatan Penjara wajar ditolak
Oleh NORLIZAH ABAS

19 Oktober 2022, 5:52 pm
KUALA LUMPUR – Permohonan Datuk Seri Najib Tun Razak agar beliau dibenar mencabar keputusan Jabatan Penjara Malaysia yang menghalangnya daripada menghadiri sidang Parlimen wajar ditolak.
Peguam Kanan Persekutuan, Shamsul Bolhassan berhujah di Mahkamah Tinggi di sini hari ini berkata, permohonan kebenaran semakan kehakiman bekas Perdana Menteri itu kini akademik kerana tidak disokong oleh alasan yang relevan.
Shamsul menghujahkan, permohonan Najib wajar ditolak kerana beliau bukan lagi bergelar Ahli Parlimen Pekan ekoran pembubaran Parlimen pada 10 Oktober lalu.
“Dakwaan dan aduan yang menjadi asas dalam permohonan semakan kehakiman tidak boleh dikekalkan dan relif yang dipohon terhadap responden-responden kini akademik dan tidak lagi mendatangkan kesan yang praktikal,” hujah Shamsul.
Sehubungan itu, beliau mahukan permohonan kebenaran semakan kehakiman itu ditolak kerana Najib tidak lagi terikat untuk melaksanakan tugas-tugas keperlembagaannya.
Shamsul berhujah demikian ketika membantah permohonan Najib agar beliau dibenar memulakan semakan kehakiman bagi mencabar keputusan Jabatan Penjara Malaysia yang tidak membenarkannya menghadiri sidang Dewan Rakyat.

Najib memohon dua pengisytiharan iaitu diberikan kebenaran mengakses pegawai parlimennya bagi menjalankan fungsi beliau sebagai Ahli Parlimen dan dibenarkan menghadiri sidang Dewan Rakyat.
Sementara itu, peguam Tan Sri Dr. Muhammad Shafee Abdullah berhujah, Najib masih bergelar Ahli Parlimen Pekan dan perlu melaksanakan tugas-tugas keperlembagaan sebagai wakil rakyat berdasarkan Perkara 48(4) Perlembagaan Persekutuan.
Hujah beliau, Najib berpotensi untuk dinamakan sebagai calon pilihan raya dan sepatutnya diberikan hak untuk berjumpa rakyat di kawasannya.
Alasan responden-responden ketika menolak permohonan Najib atas faktor keselamatan adalah tidak munasabah kerana bangunan Parlimen di bawah kawalan kerajaan.
Hakim Datuk Ahmad Kamal Md. Shahid menetapkan 27 Oktober ini bagi keputusan permohonan Najib. – KOSMO! ONLINE


[VIDEO] Sajat berdengkur macam karburator RXZ
Oleh MUHAMMAD HAIKAL RAMLI

19 Oktober 2022, 5:02 pm
PETALING JAYA – Gara-gara tertidur dan berdengkur ketika membuat siaran langsung di aplikasi TikTok, Nur Sajat terus menjadi perhatian netizen sejak awal pagi tadi.
Penyanyi lagu Bobo Dimana itu dipercayai terlupa untuk menamatkan sesi siaran langsung di TikTok milik beliau yang ditonton lebih 3,000 pengguna lain.
Menariknya, gaya tidur usahawan kontroversi itu didatangkan dengan pakej berdengkur yang menyebabkan ramai netizen geli hati sekali gus mengundang pelbagai reaksi.
Menerusi ruangan komen pada sesi siaran langsung itu, sebahagian besar netizen meninggalkan komen untuk mengusik usahawan terkenal itu.
“Ya Allah, bunyi apa tu? Adakah bunyi enjin lori kuari?,” komen seorang netizen.
“Oii dengkur macam jantan, buat malu je kita anak dara,” komen seorang lagi netizen.

“Hati kau memang keras Jat, dengkur macam bunyi jet pejuang,” tulis netizen yang lainnya.
“Kuatnya kau berdengkur, macam ekzos motosikal patah, muka dah cantik dah tapi pecah lubang jantan,” tulis seorang netizen di ruangan komen.
Meskipun sesi siaran langsung itu telah ditamatkan, terdapat netizen yang sempat merakam sedutan video berkenaan seterusnya memuat naik semula di aplikasi TikTok sekali gus menjadikan video tersebut tular di media sosial.
Susulan video tersebut tular, ada netizen yang menyamakan bunyi dengkuran Nur Sajat seperti karburator RXZ.
“Jat, kau berdengkur kalah laki aku, dah macam bunyi karburator RXZ. Kau memang lawak Jat,” komen seorang netizen.
Untuk rekod, Nur Sajat kini menetap di Australia selepas berjaya memboloskan diri daripada pihak berkuasa di Malaysia tahun lalu. – KOSMO! ONLINE

@rolexnotforex @nursajat85 asmr dari sajat #sajat #nursajat #nursajat23 #sajatkelakar #fyp #tiktokmalaysia ♬ DJ BIWIR BEUREUM-BEUREUM JAWER HAYAM PANO COKLAT KOPI SUSU – RUNTAH – DJ MANIKCI REMIX


SMK Kindurong muncul johan CIP-KPS anjuran KPDNHEP
Oleh MOHD AZLI ADLAN

19 Oktober 2022, 4:52 pm
KUALA TERENGGANU – Sekolah Menengah Kebangsaan (SMK) Kindurong, Bintulu, Sarawak muncul johan pertandingan Cabaran Interaktif Pengguna Kelab Pengguna Sekolah (CIP-KPS) peringkat kebangsaan hari ini.
Pasukan sekolah itu dianggotai empat pelajar tingkatan lima iaitu Aniq Nazhan Mazlan, Mohd. Asraf Maslihi, Felicia anak Lim dan Evelyn Kiu Mee Eng yang kesemuanya berusia 17 tahun.
Guru pengiring, Cheong Kok Khim berkata, kejayaan tersebut membaiki pencapaian SMK Kindurong yang meraih tempat kelima pada pertandingan sama yang diadakan di Negeri Sembilan pada tahun 2019.
“Pertandingan CIP-KPS sudah dua tahun diadakan berikutan pandemik Covid-19. Kami cuma mempunyai masa tiga minggu untuk membuat persiapan setelah menjuarai peringkat negeri.
“Pelajar saya telah bertungkus-lumus untuk menguasai lima modul yang ditetapkan dalam pertandingan berkenaan,” katanya ketika ditemui di sini hari ini.
Terdahulu pasukan SMK Kindurong menerima hadian berupa wang tunai RM5,000, piala iringan, medal dan sijil penghargaan yang disampaikan Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid.

Kok Khim berkata, pertandingan CIP-KPS yang berkonsep interaktif menguji kecekapan pelajar dalam isu perlindungan pengguna, pengurusan kewangan, pemakanan sihat dan kelestarian alam sekitar.
Tambah beliau, oleh kerana skop modul terbabit terlalu luas, beliau membantu dengan menyalurkan maklumat dan bahan bacaan kepada pelajar-pelajarnya. – KOSMO! ONLINE


Mahkamah : Kecederaan Bella bukan disebabkan kemalangan
Oleh NUZULSHAM SHAMSUDDIN

19 Oktober 2022, 4:46 pm
KUALA LUMPUR – Seorang pegawai penyiasat kanan memberitahu Mahkamah Sesyen di sini hari ini bahawa kecederaan dialami remaja perempuan Sindrom Down Bella bukan disebabkan kemalangan atau perbuatan sendiri sebaliknya disyaki terdapat unsur penderaan.
Asisten Superitendan Rohaini Baharom dari Bahagian Seksual Wanita dan Kanak-Kanak (D11) Ibu Pejabat Polis Kontinjen Kuala Lumpur berkata, dapatan itu berdasarkan rakaman keterangan yang diambil daripada dua doktor perubatan yang merawat Bella.
“Daripada siasatan saya melalui keterangan diperolehi daripada Dr. Nizam Malik Bali Mohamed yang membuat pemeriksaan terhadap Bella mendapati, terdapat kesan kecederaan parut baharu dan lama di bahagian tubuh badan mangsa.
“Beliau berpendapat kecederaan bukan disebabkan kemalangan dan disyaki ada unsur penderaan,” kata saksi pendakwaan terakhir itu semasa pemeriksaan utama oleh Timbalan Pendakwa Raya Nor Azizah Mohamad.
Menurut saksi itu lagi, selain Dr.Nizam, seorang lagi doktor iaitu Dr. Sheshadri Sridar turut mengatakan hasil pemeriksaannya terhadap Bella mendapati banyak kesan parut lama dan baharu serta kulit baharu tumbuh.
“Dr. Sheshadri juga mengatakan kecederaan berpunca disebabkan benda panas seperti minyak panas, air panas, objek panas atau puntung rokok. Kecederaan Bella bukan disebabkan kemalangan atau perbuatan sendiri serta kecederaan berlaku dalam tempoh masa panjang,” katanya lagi.

Dalam pada itu itu saksi itu turut memberitahu hasil daripada siasatan diperoleh daripada seorang lagi doktor psikiatri pula mendapati, Bella merupakan seorang kanak-kanak Sindrom Down yang tidak mempunyai masalah mental dan boleh bertutur, namun secara sepatah-sepatah.
Sementara itu, ketika pemeriksaan balas oleh peguam Mohammad Farhan Maaruf yang mewakili Siti Bainun ditanya mengenai kecederaan Bella adalah satu bentuk penderaan dan bukan kemalangan berdasarkan laporan perubatan, saksi itu menjawab ia berdasarkan keterangan pakar-pakar.
“Maaf tuan hakim saya tidak sebut daripada laporan perubatan, saya sebut daripada keterangan pakar-pakar yang merawat Bella. Hasil siasatan yang saya perolehi terdapat keterangan ada berlaku penganiayaan atau penderaan yang dilakukan pada Bella,” kata saksi itu lagi.
Perbicaraan di hadapan Hakim Izralizam Sanusi bersambung lagi petang ini.
Siti Bainun Ahd Razali, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.
Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan. – KOSMO! ONLINE


Amaran Taufan Nesat di Laut China Selatan
Oleh NUR ALWANI A. BAKAR

19 Oktober 2022, 4:26 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut tropika kuat mengenai Taufan Nesat pada hari ini.
Berdasarkan pemerhatian pada pukul 2 petang tadi, taufan tersebut berada di Latitud 17.0 Utara dan Longitud 110.2 Timur, kira-kira 169 kilometer (km) ke Tenggara Hainan, China.
“Pergerakan taufan tersebut bergerak ke arah Barat Daya dengan kelajuan 15 kilometer sejam (km/j) dan kelajuan angin maksimum adalah 83 km/j,” ujarnya.
Dalam satu kenyataan, MetMalaysia menyatakan bahawa jarak Taufan Nesat dari bandar terdekat kira-kira 1336 km ke Barat Laut Kudat.
“Keadaan ini menyebabkan angin kencang dan laut bergelora di kawasan perairan Laut China Selatan,” katanya. – KOSMO! ONLINE


Senarai calon BN selangor sudah diserahkan kepada ‘Top 5’
Oleh ZULKIFLI MANZOR

19 Oktober 2022, 4:11 pm
BANGI – Senarai calon Barisan Nasional (BN) untuk Pilihan Raya Umum ke-15 (PRU15) sudah diserahkan kepada ‘Top 5’ parti itu minggu lalu.
Pengerusi Barisan Nasional (BN) Selangor, Tan Sri Noh Omar berkata, seramai 21 daripadanya adalah calon muka baharu.
“Sebanyak 21 daripada 22 kerusi Parlimen di Selangor merupakan muka baru kecuali saya satu-satunya muka lama kerana saya seorang saja yang menang PRU lepas.
“Kita sudah berunding dan hantar kepada ‘Top 5’ Rabu minggu lalu, tunggu diumum dalam masa terdekat.
“Saya juga diberi sasaran oleh ‘Top 5’ kerusi untuk dimenangi di Selangor, tetapi belum boleh beritahu nanti pembangkang tumpu kawasan itu,” katanya.
Beliau berkata demikian pada sidang akhbar selepas Majlis Pelancaran Program Jualan Murah Keluarga Malaysia Siswa (JMKMSiswa) di Universiti Kebangsaan Malaysia (UKM) di sini hari ini.

Antara calon muka baharu BN di Selangor yang disebut-sebut akan bertanding di Parlimen Kuala Selangor ialah Menteri Kewangan, Tengku Datuk Seri Zafrul Tengku Abdul Aziz.
Dalam pada itu, Noh berkata, rakyat boleh menilai ketidakmampuan dan kepincangan kerajaan Pakatan Harapan (PH) selama 22 bulan mentadbir negara.
Menurut beliau, PH pada PRU14 menabur pelbagai janji kepada rakyat, tetapi apa yang berlaku adalah mentadbir negara secara sesuka hati.
“Menukar peguam negara, lantik Ketua Pesuruhjaya Suruhanjaya Pencegahan Rasuah Malaysia dalam kalangan ahli politik. Banyak aset negara tergadai.
“Selepas menang beberapa hari kemudian Datuk Seri Anwar Ibrahim bebas dan dapat pengampunan, masa itu Kabinet pun belum tubuh,” katanya.
Sementara itu, katanya, Menteri Besar Selangor, Datuk Seri Amirudin Shari dan Pengerusi Perikatan Nasional (PN) Selangor, Datuk Seri Mohamed Azmin Ali tidak sepatutnya membangga diri dalam mentadbir Selangor.
“Apa yang mereka buat yang orang Selangor boleh banggakan. Kes denggi meningkat, stadium tak terjaga, isu gangguan air yang tidak pernah selesai, masalah banjir.
“Dulu BN nak buat Canal City, mereka batalkan. Belum lagi isu lombong pasir, tarah bukit, tebang hutan, kilang haram dan kawasan tadahan air dibangunkan jadi kawasan perumahan.
“Projek Langat 2 pun mereka bantah. Pentadbiran mereka berbeza dengan BN demi kepentingan rakyat dan bukan demi agenda sendiri atau parti,” katanya. – KOSMO! ONLINE


Nyamuk tertarik pada bau kulit manusia
Oleh KOSMO!

19 Oktober 2022, 5:00 pm
BANDAR RAYA NEW YORK – Satu kajian baharu mendapati sebilangan orang sememangnya mempunyai ‘daya tarikan’ buat nyamuk disebabkan bau kulit yang mereka hasilkan, lapor akhbar New York Post semalam.
Para penyelidik mendapati orang yang paling menarik perhatian nyamuk menghasilkan banyak bahan kimia tertentu pada kulit mereka dan mengeluarkan bau.
Nyamuk juga dikatakan ‘setia’ kepada darah manusia yang menjadi kegemarannya dari semasa ke semasa.
“Jika anda mempunyai tahap tinggi daripada bahan ini pada kulit, anda akan menjadi orang paling banyak mendapat gigitan semasa berkelah,” kata pengarang kajian, Leslie Vosshall yang merupakan ahli neurobiologi di Universiti Rockefeller, New York.
Bagi menguji daya tarikan nyamuk, penyelidik mereka bentuk satu eksperimen dengan mengambil bau setiap peserta kajian, jelas pengarang kajian Maria Elena De Obaldia.
Mereka meminta 64 sukarelawan dari universiti tersebut dan dari kawasan berhampiran memakai stoking nilon di lengan untuk mengambil bau kulit mereka.

Stoking itu kemudian dimasukkan ke dalam perangkap berasingan sebelum berpuluh-puluh nyamuk dilepaskan.
“Ia (nyamuk) pada asasnya menyerbu objek yang paling menarik perhatiannya. Ia jelas kelihatan dengan serta-merta,” kata De Obaldia. – Agensi


Pencuri barang dalam kereta diburu
Oleh ISKANDAR SHAH MOHAMED

19 Oktober 2022, 4:43 pm
KUALA SELANGOR – Polis sedang mengesan individu yang tular mencuri barangan dalam kereta seorang penduduk di Taman Melawati Jaya di sini, baru-baru ini.
Kejadian pukul 6.10 pagi, Ahad lalu itu melibatkan kenderaan yang diletakkan di luar pagar rumah dengan tidak berkunci.
Insiden itu kemudiannya tular menerusi sebuah video berdurasi 59 saat di laman sosial.
Ketua Polis Daerah Kuala Selangor, Superintendan Ramli Kasa berkata, perkara itu disedari selepas mangsa mendapati keretanya dalam keadaan berselerak.
Kata beliau, siasatan mendapati lokasi kejadian merupakan kawasan perumahan rumah teres dua tingkat.
“Beberapa kenderaan jiran di kawasan itu didapati turut diparkir di hadapan pagar rumah masing-masing.

“Kejadian itu mengakibatkan mangsa kehilangan dokumen penting, dompet dan sejumlah wang tunai,” katanya dalam kenyataan hari ini.
Jelas Ramli, kes disiasat mengikut Seksyen 379 Kanun Keseksaan iaitu mencuri.
Justeru, beliau menasihatkan orang ramai tidak meninggalkan dokumen atau barangan berharga dalam kenderaan yang menarik perhatian penjenayah. – KOSMO! ONLINE


Pekerja kilang tipu lembu korban direman
Oleh NIK NUR IZZATUL HAZWANI NIK ADNAN

19 Oktober 2022, 4:57 pm
KEMAMAN – Seorang pekerja kilang ditahan reman empat hari sehingga Sabtu ini bagi membantu siasatan kes penipuan urusan pembelian ternakan lembu untuk ibadah korban lima bulan lalu.
Ketua Polis Daerah Kemaman, Superintendan Hanyan Ramlan berkata, lelaki berusia 25 tahun tersebut ditahan polis di Shah Alam, Selangor pada pukul 10 malam semalam.
“Setakat ini, kita menerima empat aduan daripada mangsa. Mereka ditawarkan lembu untuk ibadah korban dengan harga lebih murah berbanding pasaran,” katanya di sini hari ini.
Hanyan memberitahu, bagi menyakinkan mangsa, suspek menghantar gambar haiwan ternakan selain membawa sebahagian pembeli ke kandang kononnya miliknya di Kampung Mak Chili di sini.
Tambah beliau, mangsa yang mempercayai perkara tersebut membuat bayaran penuh, namun tidak menerima lembu dijanjikan sehinggakan gagal melaksanakan ibadah korban pada tahun ini.
“Suspek memberikan pelbagai alasan dan berjanji membayar ganti rugi namun bertindak menghilangkan diri.

“Saya menasihatkan
mangsa-mangsa suspek yang lain agar tampil membuat laporan polis segera bagi membantu siasatan,” katanya.
Hanyan berkata, kerugian keseluruhan masih dalam siasatan dan kes disiasat mengikut Seksyen 420 Kanun Keseksaan. – KOSMO! ONLINE


Penumpang panik temui ular dalam pesawat
Oleh KOSMO!

19 Oktober 2022, 4:13 pm
TRENTON, NEW JERSEY – Seekor ular mencetuskan situasi panik dalam kalangan penumpang pesawat United Airlines apabila ia ditemui ketika mendarat di Lapangan Terbang Antarabangsa Newark di New Jersey, Amerika Syarikat (AS), lapor akhbar New York Post semalam.
Pesawat itu dilaporkan mendarat sekitar pukul 1.15 tengah hari (waktu tempatan) selepas menamatkan penerbangan selama dua jam dari Tampa, negeri Florida apabila jeritan penumpang kedengaran dari ruang kabin kelas perniagaan, lapor saluran berita News 12 New Jersey.
Penumpang yang ketakutan dilaporkan mengangkat kaki mereka untuk mengelak ular tersebut ketika ia menyusur di sekitar kabin.
Seorang jurucakap Pihak Berkuasa Pelabuhan memberitahu, pegawainya segera mengeluarkan ular itu sebaik sahaja pesawat berkenaan sampai ke pintu pagar lapangan terbang.
Masih tidak jelas bagaimana ular itu dapat memasuki pesawat berkenaan.
Selepas ia dialihkan, penumpang kemudian turun bersama bagasi mereka dan pihak berkuasa menjalankan tugas untuk mengesan sebarang reptilia lain yang berada atas pesawat, lapor laman berita Simple Flying. Bagaimanapun, tiada haiwan lain ditemui.

Gangguan itu menyebabkan penerbangan mengalami kelewatan selama 20 minit sebelum pesawat itu berlepas ke Fort Myers, Florida. – Agensi


Bantuan Kewangan Haji bakal diteruskan
Oleh MOHD RASDAN AHMAD

19 Oktober 2022, 4:55 pm
KUALA LUMPUR – Lembaga Tabung Haji (TH) akan meneruskan Bantuan Kewangan Haji tahun hadapan kepada bakal jemaah haji yang memerlukan terutama golongan B40.
Menteri di Jabatan Perdana Menteri (Hal Ehwal Agama), Datuk Idris Ahmad berkata, bantuan haji secara bersasar yang telah dilaksanakan bermula tahun ini dilihat berkesan bagi mengurangkan beban tanggungan pihak TH.
“Bantuan ini dapat mengurangkan beban TH yang terlalu tinggi kerana TH juga perlu membayar agihan keuntungan kepada hampir sembilan juta pendepositnya.
“Kos untuk mengerjakan rukun Islam yang kelima ini dijangka akan terus meningkat disebabkan kos penginapan, pengangkutan, makan minum dan lain-lain perkhidmatan yang turut naik,” jelasnya di Menara TH hari ini.
Beliau berkata demikian ketika berucap dalam Majlis Kesyukuran Tamat Operasi Haji dan Penghargaan Sahabat Korporat TH Musim 1443H.
Dalam pada itu, tambah Idris, pada musim haji akan datang, kos haji mungkin akan meningkat sekitar RM31,000 seorang dan ini bermakna TH bakal menanggung bantuan haji sebanyak RM18,000 hingga RM20,000 untuk seorang jemaah.

“Ingin saya syorkan di sini agar bakal-bakal haji akan datang yang berkemampuan dan memenuhi konsep Istito’ah haji untuk membayar penuh bayaran kos haji bagi membolehkan TH membiayai lebih ramai lagi golongan yang benar-benar memerlukan bantuan.
“Kos haji pada awal tahun ini yang dianggarkan hanya RM25,540, namun telah meningkat kepada RM28,632 bagi seorang Jemaah.
“Peningkatan ini disebabkan beberapa caj baharu dan peningkatan kos sedia ada oleh syarikat pengurusan jemaah di Arab Saudi,” katanya. – KOSMO! ONLINE


Korea Selatan rampas kembali ‘takhta’ makan mi ramen daripada Vietnam
Oleh KOSMO!

20 Oktober 2022, 8:00 pm
SEOUL – Satu kaji selidik mendapati penduduk Korea Selatan makan secara purata 1.7 mangkuk mi segera atau ramen seminggu, bersamaan dengan 88.4 hidangan setahun, lapor akhbar Nation Thailand.
Ia sekali gus menewaskan Vietnam yang mendakwa merampas takhta Korea Selatan dalam ranking ramen global pada Jun lalu dengan purata per kapita 87 mangkuk ramen setahun.
Hasil kaji selidik itu diterbitkan oleh agensi kerajaan, Korea Agro-Fisheries & Food Trade Corp pada  Isnin lepas. Kaji selidik tersebut melibatkan 500 individu berumur 15 hingga 65 tahun dengan jenama Shin Ramyun keluaran syarikat Nongshim menjadi pilihan utama.
Pasukan penyelidik berkenaan mendapati penduduk lelaki Korea Selatan makan ramen sebanyak 1.8 kali seminggu,  manakala wanita menikmati 1.5 kali hidangan ramen seminggu.
Lelaki berusia lingkungan 20-an dan 50-an merupakan pengguna terbesar ramen, dengan menikmati mi segera itu dua kali seminggu, manakala wanita berusia 60-an paling kurang makan hidangan tersebut, iaitu hanya 1.3 kali seminggu.
Selain itu, 58.2 peratus responden mengakui makan ramen ketika waktu makan tengah hari di samping 43.2 peratus memilih hidangan tersebut ketika makan malam.

Pada tahun lalu, empat syarikat pengeluar utama ramen Korea Selatan iaitu Nongshim, Samyang, Ottogi and Paldo merekodkan nilai jualan yang digabungkan berjumlah AS$1.4 bilion (RM6.6 bilion), menurun 6.7 peratus berbanding tahun sebelumnya.
Eksport bagaimanapun melonjak 11.7 peratus kepada AS$670 juta (RM3.1 bilion) tahun lalu meskipun di tengah-tengah kadar tukaran wang asing yang lemah.
Pasaran import terbesar bagi ramen Korea Selatan adalah China (22.2 peratus), diikuti  Amerika Syarikat (12 peratus), Jepun (9.7 peratus) dan Taiwan (4.7 peratus). – Agensi


PRU15: Anwar bertanding di Parlimen Tambun
Oleh LUQMAN RIDHWAN MOHAMED NOR

20 Oktober 2022, 10:52 pm
IPOH – Pengerusi Pakatan Harapan (PH), Datuk Seri Anwar Ibrahim mengesahkan beliau akan bertanding di Parlimen Tambun pada Pilihan Raya Umum ke-15 (PRU15) nanti.
Perkara tersebut diumumkan beliau sewaktu menyampaikan ucapan di Konvensyen Harapan di Pusat Konvensyen Ipoh di sini hari ini.
Anwar sebelum ini disebut-sebut bakal bertanding di Parlimen Tambun bagi merampas kerusi berkenaan daripada Parti Pribumi Bersatu Malaysia (Bersatu) yang disifatkan PH sebagai pengkhianat.
Dengan pengumuman tersebut, ia bermakna Anwar bakal berdepan saingan daripada penyandang kerusi berkenaan iaitu Timbalan Presiden Bersatu, Datuk Seri Ahmad Faizal Azumu sekiranya beliau dipilih oleh kepimpinan parti berkenaan untuk mempertahankan kerusi tersebut. – KOSMO! ONLINE


MCMC tegas pantau kenyataan jelik dengan unsur 3R
Oleh EDDY AQMAL MOHAMED HAMIDI

20 Oktober 2022, 10:48 pm
PUTRAJAYA – Suruhanjaya Komunikasi dan Multimedia Malaysia (MCMC) menegaskan akan membuat pemantauan bagi membendung penyebaran maklumat tidak sahih serta kenyataan bersifat jelik membabitkan unsur 3R iaitu Raja (Royalty), Agama (Religion) dan Kaum (Race).
MCMC berkata, susulan pengumuman tarikh Pilihan Raya Umum ke-15 (PRU15) oleh Suruhanjaya Pilihan Raya (SPR) hari ini, semua pihak terutamanya pengguna media sosial diingatkan agar sentiasa menjaga kesopanan, bertolak ansur serta tatasusila ketika memberikan pandangan dan membuat sebarang ulasan.
“Sebarang perkongsian kandungan yang bersifat palsu, jelik dan mengancam merupakan satu kesalahan di bawah Seksyen 233 Akta Komunikasi dan Multimedia (AKM 1998) yang jika disabitkan kesalahan boleh didenda maksimum RM50,000 atau penjara setahun atau kedua-duanya sekali.
“Tindakan penguatkuasaan akan dijalankan berdasarkan aduan daripada orang awam mengikut peruntukan undang-undang sedia ada secara telus demi melindungi ketenteraman dan kepentingan masyarakat,” katanya dalam kenyataan hari ini.
Tambah MCMC, sebarang insiden atau kandungan berunsur 3R di media sosial boleh terus dilaporkan kepada mereka melalui portal Aduan MCMC di pautan https://aduan.skmm.gov.my/.
“Orang ramai juga boleh menyalurkan maklumat atau melaporkan berita palsu melalui pautan https://sebenarnya.my/salur/,” jelas kenyataan itu. – KOSMO! ONLINE


PRU15: Anwar calon PM Pakatan Harapan
Oleh LUQMAN RIDHWAN MOHAMED NOR

20 Oktober 2022, 10:32 pm
IPOH – Pengerusi Pakatan Harapan (PH), Datuk Seri Anwar Ibrahim diumumkan sebagai calon Perdana Menteri PH sekiranya gabungan tersebut memenangi Pilihan Raya Umum ke-15 (PRU15) nanti.
Ketua Setiausaha PH, Datuk Seri Saifuddin Nasution Ismail berkata, keputusan tersebut diputuskan secara sebulat suara oleh Majlis Presiden PH setelah melalui beberapa siri pertemuan serta mesyuarat.
“Memasuki PRU15, PH menawarkan kepada rakyat Malaysia satu nama jika mandat rakyat diberikan kepada kita, calon Perdana Menteri kita ialah saudara Anwar Ibrahim,” katanya di sini hari ini.
Beliau berkata demikian ketika menghadiri Konvensyen Harapan di Pusat Konvensyen Ipoh di sini. – KOSMO! ONLINE


Datuk belikan cucu perempuan berusia 9 jam pas bermusim Blackburn Rovers
Oleh KOSMO!

20 Oktober 2022, 9:30 pm
LONDON – Seorang bayi perempuan menjadi pemegang pas bermusim bola sepak termuda di dunia apabila datuknya membelikan pas tersebut hanya sembilan jam selepas dia dilahirkan, lapor akhbar Mirror UK kelmarin.
Bayi tersebut, Georgia Wilson dilahirkan pada 27 September lalu dan beberapa jam selepas lahir, dia ialah pemegang pas bermusim bagi kelab bola sepak Blackburn Rovers.
Datuknya, Andy Maxfield, 53, memutuskan untuk membeli pas tersebut kerana dia dan anaknya, Kathryn, 29, adalah peminat Blackburn tetapi menantunya, Sean adalah peminat Manchester United.
Jadi untuk membantu cucunya membuat ‘pilihan kelab yang tepat’, Maxfield memutuskan untuk membeli pas bermusim untuk Georgia tetapi tidak memberitahu ibu bapanya sehingga ia tiba.
“Saya fikir ia akan menjadi baik untuk Georgia apabila dia dewasa untuk berfikir bahawa walaupun pada usia sembilan jam, dia telah  mencapai sesuatu untuk dibanggakan.
“Ia akan sentiasa menjadi perbualan yang menarik mengenai Georgia menjadi pemecah rekod di usia begitu muda,” jelasnya.

Tambah Maxfield, kelab tersebut memaklumkan bahawa Georgia boleh masuk ke stadium secara percuma hingga berusia dua tahun tetapi dia memutuskan untuk tetap membelikan pas semusim berharga £50 (RM264) supaya dia boleh membantu menyokong kelab itu. – Agensi


Kenapa dengan perkahwinan Sakinah, Michael?
Oleh MOHAMMAD SHAHEMY AZMI

20 Oktober 2022, 8:08 pm
PETALING JAYA – Pelakon sensasi, Sharifah Sakinah mencetuskan tanda tanya apabila memuat naik hantaran Instagram seolah-olah memberi bayangan bahawa rumah tangganya sudah berakhir.
Berdasarkan status yang ditulis, Sakinah atau nama lengkapnya Sharifah Nurul Sakinah Syed Abu Bakar Al-Khaired, 33, berkata, dia dan juga suaminya, Michael Hensen mempunyai pandangan dan kepercayaan berbeza, sekali gus tidak boleh menjadi pasangan.
“Kami memiliki perbezaan pendapat, sistem kepercayaan, perspektif dan ideologi.
“Sebab itu kami tidak boleh lagi menjadi pasangan. Tamat,” tulisnya.
Sakinah bagaimanapun mengambil keputusan untuk menutup ruangan komen pada hantaran tersebut.
Usaha Kosmo! Online untuk mendapatkan penjelasan lanjut daripada Sakinah menerusi panggilan telefon dan WhatsApp bagaimanapun tidak dibalas.

Michael, 42, dan Sakinah mengumumkan sudah sah bergelar pasangan suami isteri sekitar Februari lalu selepas mengenali hati budi masing-masing sejak 2020.
Sakinah sebelum ini pernah berkahwin dengan juruterbang bernama Aliff Adha pada 2015 namun bercerai pada Mei 2020.
Hasil perkahwinan, mereka dikurniakan seorang cahaya mata perempuan, Anais Adha, 5.
Sementara itu, Michael mempunyai dua orang cahaya mata hasil perkahwinan terdahulu. – KOSMO! ONLINE


Konsep ‘cyber hygiene’ perkasa sistem keselamatan siber negara
Oleh FLORINA DERIS dan NUR ALWANI A. BAKAR

20 Oktober 2022, 11:45 pm
KUALA LUMPUR – Sistem keselamatan siber negara akan terus diperkasa dan dijadikan asas untuk memastikan keselamatan rangkaian itu sentiasa terlindung.
Ketua Setiausaha Kementerian Komunikasi dan Multimedia, Datuk Seri Mohammad Mentek mewakili Menterinya Tan Sri Annuar Musa berkata, semua pihak disarankan mengguna pakai konsep ‘cyber hygiene’ kerana ia berupaya menjadi nadi kekuatan pertahanan siber.
Menurutnya, evolusi teknologi telah menyebabkan wujudnya ancaman dengan penjenayah siber dilihat semakin maju sehingga menggugat keselamatan dan kesejahteraan negara.
“Situasi ini mendedahkan Keluarga Malaysia kepada pelbagai bentuk ancaman dan serangan siber yang semakin kompleks.
“Justeru, tema Persidangan Anugerah dan Pameran keselamatan siber (CSM-ACE) 2022 iaitu #cyberhygiene dilihat amat bertepatan tatkala persekitaran siber semasa semakin mencabar,” katanya.
Beliau berkata demikian pada Sambutan Jubli Perak (25 tahun) CyberSecurity Malaysia di Hotel Royale Chulan di sini hari ini.

Pada majlis itu, seramai 19 penerima anugerah turut diraikan sebagai pengiktirafan dan penghargaan terhadap sumbangan oleh organisasi global, usahawan kecil dan sederhana tempatan (PKS).
“Ia meliputi bidang keselamatan siber dalam landskap teknologi maklumat dan komunikasi (ICT) merangkumi aspek inovasi, komitmen, kepimpinan, dan juga penyediaan pelbagai inisiatif dan perkhidmatan,” ujarnya.
CyberSecurity Malaysia telah ditubuhkan sejak tahun 1997 yang bermula dengan nama Pasukan Tindak Balas Kecemasan Komputer Malaysia.
Ia telah menjadi tonggak kekuatan dalam membina landskap keselamatan siber negara dengan menerajui pembangunan serta kelestarian ekosistem siber yang selamat dan berdaya tahan. – KOSMO! ONLINE


Kos bina tandas awam sekangkang kera RM8 juta
Oleh KOSMO!

20 Oktober 2022, 9:00 pm
SAN FRANCISCO – Pihak pentadbiran bandar raya San Francisco di negeri California, dijangka membelanjakan sehingga AS$1.7 juta (RM8 juta) untuk membina sebuah tandas awam kecil, lapor laman RT kelmarin.
Tandas awam itu dijangka mengambil masa  tiga tahun untuk disiapkan dan diharap dapat mengurangkan aduan penduduk mengenai penemuan najis manusia di kawasan kaki lima yang semakin serius.
Beribu-ribu aduan mengenai najis manusia di kaki lima bandar raya itu diterima  setiap tahun. Ini kerana adalah  sukar untuk menemui walau sebuah tandas awam di San Francisco sehingga penduduk bertindak membuang air besar di kaki lima jalan.
Pemimpin-pemimpin setempat dijadual berhimpun pada petang Rabu depan untuk memaklumkan kejayaan mereka memperoleh pembiayaan negeri untuk tandas mahal tersebut.
Kemudahan itu dilaporkan hanya bersaiz 150 kaki persegi dan tidak akan tersedia untuk digunakan sehingga tahun 2025, jika semuanya berjalan mengikut rancangan.
“Penambahan walau hanya sebuah lagi tandas awam di bandar yang terkenal dengan bilangan kemudahan yang sangat sedikit adalah berita bagus.

“Namun kos pembinaan yang ‘gila’ ini menunjukkan banyak perkara yang tidak kena dengan pentadbiran bandar kita,” kata seorang kolumnis, Heather Knight.
Wakil rakyat, Matt Haney memberitahu Knight bahawa dia berusaha untuk mendapatkan pembiayaan negeri selepas diberitahu anggaran kos oleh Jabatan Rekreasi dan Taman bandar itu.
“Mereka memberitahu saya kos anggarannya adalah AS$1.7 juta maka saya usahakan dana AS$1.7 juta,” jelas Haney.
Anggaran kos itu bersamaan hampir empat kali ganda tanda harga median sebuah rumah di AS, menurut data perumahan kerajaan terkini. – Agensi


Liz Truss letak jawatan, PM Britain paling singkat dalam sejarah
Oleh KOSMO!

20 Oktober 2022, 10:11 pm
LONDON – Perdana Menteri Britain, Liz Truss mengumumkan peletakan jawatan selepas hanya enam minggu berkhidmat.
Truss akhirnya terpaksa akur untuk berundur selepas strategi pemotongan cukainya mendapat tentangan serta mencetuskan keadaan pecah belah dalam kalangan ramai Ahli Parlimen Konservatif.
Bercakap di Downing Street, Truss berkata, beliau akan kekal sebagai Perdana Menteri sehingga penggantinya dipilih untuk memimpin parti tersebut.
“Kami telah bersetuju bahawa pemilihan kepimpinan akan diselesaikan dalam tempoh minggu depan.
“Kita akan memastikan bahawa kita kekal pada landasan yang betul untuk menyampaikan pelan fiskal serta mengekalkan kestabilan ekonomi dan keselamatan negara.
“Saya akan kekal sebagai Perdana Menteri sehingga pengganti dipilih,” katanya.

Kemuncak kepada kemelut politik Truss sebagai Perdana Menteri tercetus selepas seorang menteri kanan meletak jawatan di samping ahli-ahli Parlimen Parti Konservatif yang memberontak semasa satu undian penting dalam suasana huru-hara di Dewan Rakyat lewat semalam.
Menjelang pagi hari ini, lebih 12 Ahli Parlimen Konservatif secara terbuka mendesak Truss meletak jawatan berikutan pelan pemotongan cukai diumumkan beliau sebelum ini, yang telah mencetuskan kejutan pasaran ketika rakyat Britain bergelut dengan kos sara hidup.
Sementara itu, proses undian untuk memilih pemimpin baharu Parti Konservatif dijadual berlangsung menjelang 20 Oktober, kata pegawai.
“Adalah mungkin untuk menjalankan undian dan memuktamadkan pemilihan kepimpinan menjelang Jumaat, 28 Oktober.
“Ini bermaksud kita akan mempunyai Perdana Menteri baharu sebelum kenyataan fiskal yang akan diumumkan pada 31 Oktober ini,” kata Pengerusi Jawatankuasa 1922, Graham Brady kepada pemberita. – AFP


Pesohor media sosial Britain dikecam bergambar separuh bogel depan gereja
Oleh KOSMO!

20 Oktober 2022, 8:30 pm
ROM – Seorang pesohor media sosial dari Britain mencetuskan kemarahan penduduk setempat selepas bergambar separuh bogel di hadapan sebuah gereja di Itali, lapor akhbar The Sun semalam.
Berdasarkan video yang dirakam penduduk tempatan, wanita itu menutup sebahagian badannya menggunakan sehelai kain berwarna merah, namun memperlihatkan bahagian  punggungnya di luar gereja bersejarah di bandar Amalfi.
Dia dilihat bergambar dalam gaya menggoda sambil dirakam seorang lelaki di gereja Sant’Andrea.
Menurut media tempatan, wanita tersebut mendakwa dia ingin mencipta ‘memori peribadi’ bersama  dua pelancong lain di hadapan orang ramai yang lalu-lalang.
Penggambaran  akhirnya dihentikan apabila pihak berkuasa tempatan tiba di lokasi tersebut selepas menerima aduan orang ramai, lapor akhbar Il Mattino.
Menurut laporan sama,  wanita berkenaan, jurugambar dan seorang lagi wanita yang berada bersama mereka tidak mendapat kebenaran pihak berkuasa untuk melakukan penggambaran.

Mereka kemudian dinasihati kerana berkelakuan tidak senonoh di tempat awam serta diberi amaran agar tidak berkongsi gambar tersebut di media sosial.
Insiden itu mencetuskan kemarahan penduduk dengan ramai menyelar tindakan wanita berkenaan kerana bergambar tidak senonoh di lokasi keagamaan.
“Perkara yang paling teruk adalah dia melakukan penggambaran separuh bogel namun memilih gereja sebagai lokasi,” kata seorang pengguna Facebook. – Agensi


PRU15: BN mahu kekal momentum kemenangan di Johor
Oleh KHAIRUL MOHD. ALI

20 Oktober 2022, 6:40 pm
ISKANDAR PUTERI – Barisan Nasional (BN) Johor akan mengekalkan momentum kemenangan Pilihan Raya Negeri (PRN) lalu menjelang Pilihan Raya Umum ke-15 (PRU15) bagi membantu menubuhkan kerajaan Persekutuan.
Menteri Besar, Datuk Onn Hafiz Ghazi berkata, jentera kesemua parti komponen BN sudah bersedia dan berada pada tahap optimum ketika ini.
Beliau yang juga merupakan Pengarah Operasi PRU BN Johor turut meyakini kepimpinan Datuk Seri Ir. Hasni Mohammad selaku Pengerusi BN Johor.
“Di bawah kepimpinan Datuk Hasni, kita telah membuat persediaan awal dan momentum PRN akan diteruskan untuk memastikan Johor membantu menubuhkan kerajaan di persekutuan nanti.
“Kita doakan supaya rakyat membuat pilihan tepat sama seperti dilakukan mereka dalam PRN Johor yang lepas,” katanya dalam sidang akhbar selepas menyempurnakan Majlis Perasmian Pecah Tanah Projek Paris Baquette Logistics Malaysia Central Kitchen, di Nusajaya Tech Park, di sini hari ini.
Menurut Onn Hafiz lagi, hanya kerajaan BN yang mampu mentadbir negara dengan sejahtera sekaligus memberi kestabilan politik yang diperlukan pada ketika ini.

“Saya yakin rakyat boleh bezakan antara kerajaan Pakatan Harapan (PH) yang memerintah 22 bulan dengan kerajaan BN. Masuk sahaja PH, negara dan negeri huru hara, jadi cukuplah dengan keadaan sebegitu rupa.
“Kita telah rugi empat tahun, banyak lagi kerja hendak dibuat untuk majukan negara dan Johor, jadi saya rasa yang boleh jamin kestabilan masa depan negara dan negeri ialah BN,” ujarnya.
Dalam pada itu, Ahli Dewan Undangan Negeri Johor Machap itu turut menyambut baik pengumuman tarikh-tarikh penting PRU15 oleh Suruhanjaya Pilihan Raya (SPR), hari ini.
“Pengumuman ini prosedur biasa yang dilaksana SPR, bila tiba masa untuk pilihan raya sama seperti PRN kita lalui proses seperti itu, untuk PRU15 SPR laksana mesyuarat dan umum dengan tertib dan baik jadi saya ucap terima kasih,” jelasnya.
Terdahulu, SPR mengumumkan bahawa hari penamaan calon bagi PRU15 ditetapkan pada 5 November, manakala hari mengundi awal pada 15 November dan hari mengundi pada 19 November. – KOSMO! ONLINE


Tidak terima permohonan rasmi guna fasiliti program KUSKOP – Amirudin
Oleh MOHD YUNUS YAKKUB

20 Oktober 2022, 7:43 pm
SHAH ALAM – Kerajaan negeri tidak pernah menerima permohonan rasmi bagi penggunaan fasiliti untuk program Karnival Usahawan dan Koperasi Keluarga Malaysia negeri Selangor di Puncak Alam hari ini.
Menteri Besar Selangor, Datuk Seri Amirudin Shari berkata, ini hasil semakan beliau dengan agensi negeri atas dakwaan Perdana Menteri, Datuk Seri Ismail Sabri Yaakob dan Menteri Pembangunan Usahawan dan Koperasi (KUSKOP Tan Sri Noh Omar berhubung program anjuran KUSKOP itu.
“Tidak ada permohonan rasmi dibuat untuk penggunaan fasiliti terbabit, hanya panggilan telefon dibuat Jumaat lalu.
“Telah diingatkan perlu permohonan rasmi. Sehingga hari berlangsung program mereka tidak kembali membuat permohonan bertulis,” katanya menerusi kenyataan di Twitter.
Jelas Amirudin, permohonan bertulis penting kerana agensi perlu perincian program.
“Fasiliti terbabit telah diwartakan sebagai tempat penamaan calon,” katanya.

Kosmo! terdahulu melaporkan penganjuran Karnival Usahawan dan Koperasi Keluarga Malaysia negeri Selangor di Dataran Eco Grandeur, Puncak Alam di sini cuba dihalang oleh kerajaan negeri.
Perdana Menteri, Datuk Seri Ismail Sabri Yaakob sewaktu melancarkannya dipetik berkata, beliau difahamkan daripada Noh dan Menteri Kewangan, Tengku Datuk Seri Zafrul Tengku Abdul Aziz yang pada mulanya agar sukar melaksanakan karnival itu berikutan tidak dibenarkan dan dipersetujui kerajaan negeri.
“Nasib baik tapak ini swasta (persendirian) dan mereka tidak boleh halang. Kita buat ini untuk kepentingan dalam memberikan ruang kepada peniaga dan penjaja di Selangor dan bukan untuk berkempen,” katanya. – KOSMO!ONLINE


Ikan berselerakan di lebuh raya
Oleh KOSMO!

20 Oktober 2022, 7:00 pm
RALEIGH, CAROLINA UTARA – Sebuah lebuh raya di negeri Carolina Utara, Amerika Syarikat terpaksa ditutup sebahagiannya  pagi Selasa lalu selepas sebuah treler terbalik sehingga menyebabkan 9,979 kilogram (kg) ikan jatuh berselerak di jalan raya, lapor agensi berita United Press International.
Jabatan Pengangkutan Carolina Utara berkata, treler  tersebut terbalik sebelum pukul 5.45 pagi (waktu tempatan), Selasa lalu, di lebuh raya  Interstate 95, berhampiran bandar Godwin.
Ia menyebabkan treler tersebut kehilangan muatan yang dibawanya iaitu ikan seberat 9,979 kg dengan kerja pembersihan mengambil masa beberapa jam.
Pemandu treler bagaimanapun dilaporkan tidak cedera.
Beberapa kru di lokasi kejadian berkata, seorang pemandu lain memotong treler tersebut dan menyebabkan kenderaan itu terbalik ketika cuba mengelak. – Agensi


Pisau kena urat leher punca remaja maut
Oleh MOHAMAD FAIZAL HASHIM

20 Oktober 2022, 7:18 pm
ISKANDAR PUTERI – Tindakan seorang remaja perempuan berusia 18 tahun membaling pisau ke arah adiknya adalah dengan niat hingga menyebabkan mangsa maut dalam kejadian di Kampung Ulu Pulai, Ulu Choh, di sini, petang semalam.
Ketua Polis Daerah Iskandar Puteri, Asisten Komisioner Rahmat Ariffin berkata, dalam kejadian pukul 2.15 petang itu, pisau pemotong sayur yang dibaling pelajar tingkatan enam itu mendatangkan kecederaan di bahagian leher kanan.
Beliau berkata, hasil bedah siasat mendapati punca kematian adalah disebabkan tusukan hujung pisau telah terkena pada saluran darah utama (arteri) menyebabkan pendarahan yang banyak.
“Hasil siasatan mendapati suspek yang ternampak pisau di atas meja telah mencapai pisau itu dan membalingnya ke arah leher adiknya.
“Perbuatan itu menyebabkan mangsa cedera di bahagian leher kanan dan mengalami pendarahan yang banyak. Kes ini bukan dilakukan tanpa niat,” katanya kepada pemberita hari ini.
Semalam, Kosmo! melaporkan seorang pelajar tingkatan empat ditemui maut di rumahnya dipercayai tertusuk pisau dibaling kakaknya dalam kejadian yang berlaku pada 2.15 petang.

Kejadian tersebut dipercayai berpunca daripada perselisihan faham akibat berebut tempat duduk dalam kereta ketika pulang dari sekolah.
Hasil siasatan mendapati, kejadian berpunca daripada pergaduhan adik-beradik dan ibu mangsa mendakwa mangsa  bergaduh dengan kakaknya berikutan berebut tempat duduk dalam kereta ketika pulang dari sekolah.
Kakak mangsa dilaporkan, mengaku membaling pisau ke arah mangsa selepas dipersenda ketika sedang masuk ke dalam rumah.
Dalam pada itu, Rahmat berkata, mangsa yang merupakan pelajar tingkatan empat itu tidak mempunyai kecederaan lain.
Katanya, pisau yang dijadikan senjata oleh suspek perempuan itu sudah dirampas di tempat kejadian semalam.
Kes disiasat mengikut Seksyen 302 Kanun Keseksaan. – KOSMO! ONLINE


Penjara larang Najib bercakap mengenai PRU15 | 15 MINIT MMTV 20 Oktober 2022 #15minitmmtv #utusanonline #kosmoonline #mmtv #berita #relevan #mutakhir
Oleh KOSMO!

20 Oktober 2022, 7:15 pm


Ribut petir di 6 negeri malam ini
Oleh NUR HUDA MUSA

20 Oktober 2022, 7:13 pm
PETALING JAYA – Sebanyak enam negeri dikenakan amaran ribut petir susulan hujan lebat serta angin kencang yang dijangka berlaku hingga 9 malam ini.
Jabatan Meteorologi (MetMalaysia) berkata, amaran itu dikeluarkan untuk beberapa daerah di negeri Perak, Kelantan, Terengganu, Pahang, Sabah dan Sarawak.
“Di Perak, amaran ribut petir dikeluarkan bagi daerah Kintar, Kampar dan Batang Padang.
“Sementara di Kelantan pula daerah dikenakan amaran ribut petir ialah di Pasir Mas, Jeli, Tanah Merah, Kuala Krai dan Gua Musang,” katanya di sini hari ini.
Selain itu katanya, amaran sama turut dikenakan di daerah Besut, Setiu, Kuala Nerus, Hulu Terengganu, Kuala Terengganu, Marang dan Dungun di Terengganu.
“Amaran ribut petir turut dikeluarkan bagi daerah Tanah Tinggi Cameron, Lipis, dan Raub, Pahang.

“Di Sarawak, amaran ribut petir dikeluarkan bagi daerah Miri (Telang, Usan dan Marudi) serta Limbang. Manakala di Sabah, amaran juga dikeluarkan bagi daerah Pantai Barat (Tuaran, Ranau dan Kota Belud), Sandakan (Telupid dan Beluran) dan Kudat,” tambahnya. – KOSMO! ONLINE